THANSOHNAK - Hre Mang\n"Kan Lalpa le in Rundamtu Jesu Khrih zangfah lainatnak le amah theihnak sungah tthang vivo uh"( 2 Pet.3:18).\nHimi thuhmaihruai bungcang hi thianhlimnak thu thawn peh aw in ka hrelh siang lo. Khrihfa diktak hmuahhmuah cun tthansohnak cu kan neih hrimhrim dingmi asi. Hi bungcang hin thusutnak a suahter mi cu zangfahnakah kan tthang maw? Kan biaknakah hma kan sawn maw? Kan sakhuanakah hma kan sawn maw? Tthangso dingin kan hmang aw maw? ti asi.\nKhrihfa sathliah pawl hrang ahcun hi hliakhlainak pawl hi ngai pawimawh tlak an si lo ding. Thildang hnakin cawlhni sakhua neitu-a khrihfa sinak cu a cawlhni thuam vek, zarhkhatah vawikhat a hrukih a rettthat sal theu vek asi. Cuvek minung pawlin zangfahnakah tthansoh ding thu a ngaihven thei lo hrimhrim. Cuvek tthansohnak thu khal theihmi a nei lo hrimhrim. Cu pawl cu a hrangah atthlak asi ( I Kor.2:14 ). Asinan a thlarau hrangah ttanla mi le thlarau rilrawng ti halih umtu hrang ahcun huham cahnak mamawhnakin a khat ding. Cule a nun in Pathian a halnak cu a sunglam nunah a thei aw ding. Kan sakhuanakah hmasawnnak ding tuah mi kan nei maw? Kan tthangso maw?.\nHi thustunak hi a kumkhua in a thupi mi thusutnak asinan a hleice ih pawimawh zualnak can a nei. Zarhte zan, cawlhni khawm awk can, birthday tuahnak, kumcem zan-hi tikcu pawl ahhin kanmah le kanmah cek fel aw ding kan si. Tikcu cu rangzet in a zam hlo rero mi asi. Nunnak khal hi rang zetih tawplam pan asi. Nazi pakhat hnu pakhat hin kan khrihfa sinak a tak asile silo hliahnak ding tikcu lamah in hruai vivo ih lungpi parah maw vunnel parah inn kan sak ti kan hmu cing ding. Hihi cankhat hnu cankhat kanmah le kanmah cek aw felin kan thlarau hrangah man siar rero ding kan si. Thlarau lam thilah hma kan sawn maw? Kan tthangso maw ?.\nHi thusutnak pawl hi tulaisanah a thupi hleice mi an si. Ruahdan bulhlawk le a tlamtling lomi thu fehpi dan pawl hi zirhnak hrekkhat thluntu pawl lakah a suak vivo. Cun khatlamah zangfahnakih tthansohnak hi thianhlimnak hmasawnnakah a ttul taktak mi asi tin mi hrekkhat pwlin an zum. Cuti asi laiah mi hrekkhat pawl cun thianhlimnakih hmasawnnak hi an el thla lellel. Cun a hrekkhat pawl lala cun an simfiang tum tukah zianghman lo ah an canter. Cuticun mi thawng tampi in hi thutak hi an theihsualih an ngaihthah men. Tulaisanah khrihfa thansohnak hi ciang zetin zohsal ttul mi asi.\nHi thutak kan ruat khawmnak ahhin thil pathum run tarlangin hmuhter ka duhmi a um:\n1) Sakhua hmasawnnakih a tak nunram. Pathian zangfahnak ih thansohnak.\n2) Thlarau lam tthansohnakih theihtheihnak. Pathian zangfahnak thansohnak ahhin hminsinnak a um asi.\n3) Thlarau lam hmasawnnak thil pawl. Zangfahnakah thansoh a duhtu pawl hrangah hman dingmi Pathian rua hman mi a um asi.\nZo na si ti ka lo thei lo. Hi cahnah hi zo hnenah le zawi kutah a thleng ti ka thei lo. Asinan a sung um thu lakih a ttha bik lo sut dingah ka ning a zak lo. I zum aw, hihi thu tuahcawp men le thu el awknak men asi lo. Mi pakhatkhatin sakhua nun ka nei a ti asi ahcun a tak ramih a nunpi ding hi a thupi ngaingai asi. Himi thu hi cawp le cilh in le then theih rual loin thianternak thu thawn a pehtlai aw mi asi. Hihi mi thianghlim pawl an tthansoh theinak hmuh theimi pawl an si. Thlarau lam hriselnak, lennak, lungawinak, khurh awmnak suahtertu asi ih thinlung takin sakhuanak nun a nei tu le a thianghlim mi khrihfa pawl hrangah cun thlarau lam hmasawnnak thawn cawp le cilh in a pehtlai aw mi asi.\n1. Sakhua hmasawnnakih a tak nunram.\nAhmaisa bikah talrang dingih ka rua hman mi cu zangfahnakih thansohnak thu asi.\nKhrihfa pakhatkhatin hi thu hi a el asi ahcun cucu ruatdan danglam le ngiofeo thu asi ding. Curuangah kan theih ding mi cu milai sia-tha-theihnak hi milai tisa hiarnak le duhnak hnuai ah a tlu se zomi asi. Zirhnak thu ah kan lung rual lonak hi thildang hnakin tongfangih san pawl kan lak dan a bang aw lo theu mi ruangah asi theu. Cucu tui ka thu ah hin a dik asi tin ka ruat. Zangfahnakah thansohnak ka ti mi thu ah ka unau pa in i el asi ahcun anih in thildang a ti duhnak asi tiah ka zum. Curuangah ziang ka sim duhsan ti ka run tarlang tum ding. ( Tongfang cun a tongtu pai duhsan lenglamah san a neih lo vekin ka sim duhsan hi thei tum in ka sim duhsan lenglamah tongfang ka hman mi pawl hi san nei ter lo dingah ka casiartu pawl ka ngen duh hai ).\nZangfahnakah thansohnak ka ti tikah khrihfa hmasawnnak hi a phur zawngin ka tinak asilo. Himdam zetin Pathian kilvennak hnuai ah a tthang so ding ka tinak asi fawn lo. A hram thawk ih a zumpek hnakin thiamcoter sinsin, ngaidam sinsin, ngaithiam sinsin asi ding ka tinak asi fawn lo. Hihi ciangzetin ka pom, zumtui thiamcoternak cu a cemzo mi le ttheh zo mi, a famkim zo mi hnatuan asi. Cuticun a cak lo bik zumtu hman amah cun a thei aw lo men ding nan, a cak bik pa thawn bang aw cekci in thiamcoter asi. Hitin fiang zetin ka pom asi. Thansohnak ka ti tikah mi pakhatkhatin thiamcoternakah thansohnak tiin a rak theih asi ahcun ka sim duhsan pumhlum in a rak theihsual asi. Pathian bawmnakin ka sim fiang asile thutak ropi sungah thiamcoternak thuthawn peh aw in, Pathian hmai ah zovek zumtu khal Khrih ah famkim kan si ( Kol.2:10). A zumthawk pek hnakin ziangtik lai khalah thiamcoter a sinak cu zianghman bet theih asilo ih zianghman lakhloh sak theih khal asi fawn lo.\nZangfahnakah thansohnak ka ti tikah Thlarau Thianghlim in zumtu pawl thinlung sungah a ( ret sak mi) pek mi zangfahnak pawl hi duhdawtnak le huham cahnak hnuai ah hmasawnnak a um ka tinak asi. Zumtu pawl hmuahhmuah cun Pathian zangfahnak laksawng pawl hi an nitin nunah a tthang so ringring in an thei ding ti ka zum. Hihi ka pom, zumnak, ruahsannak, duhdawtnak, hnuaidawrnak, phurnak, raltthatnak, le thildang pawl hi zumtu pakhat cio nunah a cak maw cak lo maw, a tam maw a mal maw, a ttawnttai maw a ropi maw, zumtu pakhat cio nunah can khatkhatah a bang awk lo can tampi a um asi. Mi pakhat cu zangfahnakah a tthang ka ti tikah ka sim duhsan cu thu awlte asi: amai nunah sual hi thuk sinsin in a thei, a zumnakah a cak sinsin, a ruahsannakah hmailam a pan sinsin, duhdawtnak kau sinsin in a nei, a thlaraumi sinak cu hmuh theih sinsin in a lang ka tinak asi. Cu pawl cu a nunnakah a lang sinsin. A thinlung sungah Thlarau Thianghlim umpinak le huham cu a karzai sinsin. Zumnak ihsin hmasawn sinsinnakah a feh vivo. Hivek zumtu pawl dinhmun hi mi-in an hmuh tikah an hmuh vekin anmai duhzawng ttongkam thawn an sim dingah ka tanta men ke. Keimai hrang ahcun a ttha bik le a dikbik ka ti mi cu himi hmasawnnak ahhin a tthang vivo mi hi asi.\nZangfahnak thansohnak zirhnak ka laksuak nak thuhrampi pakhat cu a fiang felfel mi Baibal thutlang sung ihsin asi. Baibal ttongkam pawl hin san an neih asi ahcun hmasawnnak timi hi a umih zumtu pawl hi hmasawn dingin fawrhfial ding an si. Paul in ziang simmi a nei? "Na zumnak kha nitin nuncandan ih langkhawp in a tthang so " (2 The 1:3 ). "Cuhnakih ttha sinsin in nungcang dingah ka lo fawrhfial duh asi" ( 1The.4:10). "Pathian nan theihnakah tthang sinsin ding" ( Kol.1:10). "Nan zumnak a tthang sinsin ding ti hi kan ruahsan mi sawn asi" ( 2 Kor.10:15). Pathian in duhdawtnakah tthangso dingah a lo tuah " ( I The.3:12). "A phunkim in amai sungah kan tthang ding asi" ( Eph.4:15 ). Pakhat le pakhat nan duhdawt awknak cu tthang sinsin hram seh ... tiah thla kan cam" (Phi.1:9). "Pathian duhzawngih nan nunnak dingah ziangtin nun ding ti cu kan hnen ihsin nan zir zo. Cuvekin nan nun thei sinsinnak dingah Lal Jesu hmin in kan lo fawrh asi" (1 The.4:1). St.Piter in ziang a sim? "Nan tthansoh theinak dingah thutak hnawi kha duh uh" ( 1 Pet.2:2 ). "Kan Lalpa le in Runtu Jesu Khrih lainatnak le amah theihnak hi ziangtin an ruat ti ka thei lo. Ka hnen ahcun ka lungkim zetmi zirhnak an simih cumi bak lo thildang ruah thei mi ka nei lo. Zangfahnakih hmasawn dinghi Baibal in a zirhmi asi. Hinah ka cawl hrih kei ka sim nawn lo ding.\nZangfahnakah tthansohnak hrangah thutlangpi ka laknak dang pawl cu hmuhtonmi dik felfel pawl an si. Thuthlungthar siar tu pawl hnenah ka zirh duhmi cu Thuthlungthar sungih mi thianghlim pawl nuntudan an tonmi zangfahnakah an thansohnak pawl hi sunlai fangih a fiang keukeu mi ni vekin an hmuh thei maw, ti asi. Milai cu tisa sinakah naute ihsin pitling tiang a tthanlen vekin thlarau lam khalah cankhat hnu cankhat ah a tthanglian rero mi an hmu thei maw?. Thuthiang in hi thu a sim tikah a fiangzetmi ttongkam a hmanmi pawl hi an thleidang thei maw? A ttongfang hman mi tthenkhat pawl hi an fiang zet; zumnak caklo le zumnak cak, khrihfa upa le naute suak pek, nauhak te, mino le mi upa tivek ttongkam pawl hmanmi kan hmu thei ( 1 Pet.2:2;1John 2:12-14). Tulai zumtu pawl thlirthlak tikah an tthansohnak pawl hi na hmu thei maw? Zovek milai in maw zumtu pakhat cu a pianthar veten zumnak le theihnakah tthansoh a ttul lo titu ding an um maw? Nitin nunnah khrihfa nun a tthanglian mi hi thingkung vek asilo maw? Zangfahnak a dawnmi pawl hi a thu cun an bang aw ringring ko nan an tthangso asi. Hi thu hin mi dang pawl ziangtin a khawng ti ka thei lo, ka mithmuh ahcun hi pawl hi an fiangih eltheih rual an si lo, zangfahnak ih thansohnak cu a tak asi.\nHimi thutlangpi ah reituk ka cambangih ka ning lamlam a zak zik. Mi pakhatkhatin piangthar pek pai zumnak, theihnak, ruahsannak, le thianhlimnak pawl hi a rak piantharnak a rei zo tu pai dinhmun thawn a bangrep asi a ti ahcun cuvek el rero cu khabe kham le tikcu cem men asi. Piangthar pek zumtui nun ahcun rinhlelh ding um loin a dikin an thei aw ding nan hro thak zetin an au ngam hrih lo men ding; a tak cu an si ding nan thazang a cak hrih lo ding; Thlarau ci tuhmi cu an si ding nan rah an rah hrih lo ding. Cuvek pawl cu ziangtin a cak zetah an cang thei ding tiah in sut ahcun, ka sim dingmi cu thildang nunnak nei mi vekin an tthan a tul, ti asi. Hihi zangfahnakah tthansoh ka timi cu asi.\nKa sim rero mi hi vun hersan in thildang a tak nunram ih thupi sawn mi zohhnik uhsi. Zumtu pawlin zangfahnakah tthansoh ding hi an thlarau hrangah a siat thei lomi thilttul pakhat vekin an ruat thiam ka duh. Midang in ziangtin ruat khal hai sehla, ka ngaihven tthat bik dingmi cu thusutnak hi dikzetin an sang thei ding, ti asi: Kan tthang so maw?\na. Zangfahnakih tthansohnak hin zumtui nunah thlarau lam hriselnak le lenngannak a ummi langtertu asi ti thei uhsi. Milai nuahak te maw, pangpar maw, thingkung maw, an tthan lo ahcun thil ziangmaw tal a ciangkuang lo a um asi tin kan ruat thei . A hriselmi rannung siseh, rawlkung siseh anmah te an tthansohzia le hma an sawn zia hmuhtheih in an langter theu. Kan thlarau hrang khalah cutivek cun asive. Dinhmun ttha le hmasawnnak a um asi ahcun an tthang tinak asi.\nb. Cuitlunah zangfahnak ih tthansohnak hi kan sakhuanakah kan lungawinak asi ti thei uhsi. Pathian in fim thiam zetin kan tthansohnak le kan lungawinak hi pakhat le pakhat a peh awk ter asi. Khristian pitling nun lam kan pannakah hma nawr sinsin in kan phurnak ding hrangah Pathian in ngilnei zetin kan hrangah a rak ruat cia mi asi. Pakhat le pakhat kan tahtthim tikah biaknakah kan nawmnak le phurnak cio hi bangawk lonak tampi a um asi. Asinan, awlaiten na theih fiang ding mi cu, 'Thlarau cencilhnak thawn zumnakah lungawi in thinlung daiten mai dinhmun a fiang aw tu cu a tthangso mi asi.”\nZangfahnakih tthansoh hi mi hrangah ttangkainak thuruk pakhat asi. Midang hnenah thilttha kan hmuhter thei mi cu kanmah ah ziang an hmu timi parah a tthum aw asi. Hi leitlun milai pawl hin khristian sakhuanak hi cuai an thlai tikah an mitih an hmuh mile an hna in an theih mi parah hngat aw in an buukton asi. Khrihfa zumtu a kumkhua ttawnttai ringring le mitin hnenah langdan kel nei ringring, tlaksamnak le thiamlonak a kel thawi um ringring, sualnak le thlarau hliamhma thawi um ringring pa cu thilttha tampi a tuah tu khrihfa si dah lo. A lu ttha ten thingih a ruahnak tthangharh terin leitlunah a nitin nun tthaten a ruattu zumtu cu catbang lo ih to delh aw mi le hmai lam pan vivo tu asi. Tthansohnak hi mi-in an hmuh tikah nunnak le a tak thil a um asi ti ah an ruat.\nd. Cuitlunah zangfahnakih tthansohnak hin Pathian a ti lungawi asi ti thei uhsi. Rinhlelh ding um loin hihi thilmak tla a bang men ding. Kannih sersiam mi milai hin sersiam tu Pathian tla kan ti lungawi thei ding ti hi, mak na ti men ding. Asinan hihi a dik asi. Thuthiang in Pathian ti lungawi ih nung dingah in sim; Pathian lungawi zawng thawinak a um thu Thuthiang in in sim ( 1 The.4:1; Heb.13:16). Thlaici cingtu cun a thazang sengih a cin mi pawl an tthangin rahttha an rah cu hmuh a duh a si. Hmasawnnak um loin an um kelten an um ringring asi ahcun a riahsia in a bei a dawng ding asi. Kan Lalpa amah rori in ziang a sim ti zoh hnik uhsi. "Cuticun rah tampi nan rah tikah ka pa cu cawimawi in a umih cuticun ka dungthlun tu nan si" (John 15:1,8). Lalpa cu a mipi pawl parah a lung a awi. A bik takin a tthangso mi pawl parah a lung a awi.\ne. Cu hmuahhmuah tlunah tthansohnak hi thilcang thei men lawng si loin zumtu pawl mawhphurhnak le zuam ding hrimhrim khal asi. Piangthar lo, sual sungah a thi mi pai hnenah zangfahnakih tthansohnak thu kan sim ahcun zianghman umze nei lo a si ding. A piangthar zomi le Pathian in nunnak a pek zo mi hnenah tthangso dingin kan sim tikah Thuthiang vekin a mawhphurhnak le a tuah ding hrimhrim khihhmuhnak asi. A nunnak sungah nuntudan thar a nei ih cucu titawp loin tthanglian sinsin dingah mawhphurhnak tumpi a nei. Mi hrekhatin tthansonak an ngaihthah ruangah hmasawnnak can tha pawl a cem lakih Thlarau riah siatterin an thlarau-rangleng ke cu her cak thei loin a um asi. Zo ih mawh asi ti cu ka thei fiang. Pathian kan mawhthluk thei lo. Pathian cun a milai pawl hnenah zangfahnak tam sinsin pek a duh ih, 'A rawngbawltu pawl ropitnakah a lung a hmui asi' ( James 4:6;Sam.35:27). Zianghman ruahhar ding a um lo, mawhnak cu kanmai mawh asi. Kan tthansoh lo ahcun zohman mawhthluk ding kan nei lo, kanmah le kanmah mawh thluk aw ding kan si.\n2. A tthangso mi thlarau cu ziangtin an theithei?.\nA pahnihnakah thutlangpi ka hman duhmi cu, zangfahnak hnuai ah thlarau nun tthansohnak cu ziangtin kan theithei ding ti asi.\nZangfahnakih tthansohnak a tak a sizia le a thupitzia pawl hi zohman in an ngaihven lo asi ahcun keimah in hma ka run la hnik ke. Cucu thilttha asi tiah ka ruah ruangah asi. Mi pakhat cu Pathian zangfahnak hnuaiah a tthang so maw tthangso lo ti ziangtin kan thei thei ding. A pakhatnakah hihi ka sim zo, kanmah te thutthen aw dingin theihnak kan tlasam tuk ruangah kan kiangkap ummi pawlin thaten in thei fiang sawn a si. Cuitlunah hitin ka sang bet duh, zangfahnakih tthansohnakah theihtheihnak le hminsinnak tumpi a um asi. Cu pawl na hmuh tikah thlarau tthangso mi na hmu asi. Himi hminsinnak le theihtheihnak pawl hi a sangsang ten ka run tarlang tum ding.\na. Mi pakhatkhat zangfahnakah a tthangso ti kan theihtheihnak pakhat cu tangdawrnakih tthansohnak hi asi. Thlarau lam a tthangso mi pa maw nu cun kumtin te amai sualnak, a tlaklonak le a tlinlohnak pawl a hmu fiang aw sinsin. Pathian mi pawlih an rak sim vek hin sim duhnak thinlung a nei ve: Job vek in, 'Mi bawrhhlawh ka si'; Abraham vekin 'Kei cu leivut le vutcam men ka si'; Jacob vekin, 'Na zangfahnak a fate bik hman hmu tlak lo ka si' , David vekin, 'Ti-bawrhlawh tu ka si', Isaiah vekin, 'Hmur thiang lo mi ka si', Piter vekin ,'Lalpa, keicu misual ka si’ (Job.40:4;Semtirnak18:27;32:10;Sam.22:6;Isai.6:5;Luke5:8).\nPathian cu a naih deuhdeuh ih Pathian thianhlimnak le famkimnak a hmuh fiang sinsin tikah amai nunah siar cawk lo tlaksamnak le bawrhhlawhnak pawl fiang sinsin in a hmu aw asi.\nVanram zinzawh ih a khualtlawnnakah a feh hlat poh le Paulin ziang a rak sim duhsan tihi a thei fiang sinsin, "A famkim cia mi ka si lo", "A tirhmi tiah kawh ka tlak lo", "Mi thianghlim pawl lakah a tebik hnakih a tebik ka si", "Misual khawnbawlpa ka si" ( Phi.3:12;II Kor.15:9; Eph.3:8;I Tim.1:15). Cawimawinak ni a naih vivo tikah theirah hmin bangin a lu a kun deuhdeuh asi. A nunnakah eng a tam poh le a thinlung sungih sualnak le tlinlonak pawl cu fiang sinsin in a hmu. A pianthar pek ahcun tui a hmuh hnakih malte lawng a rak hmu asi ti a lo sim thei ding. Zotalin zangfahnakah tthangin a thei aw maw? Hihi fiang aw, a tthang a si ahcun tangdawnakah tthang ding a si.\nb. A dang pakhat, zangfahnakih tthansohnak hminsinnak cu kan Lalpa Jesu Khrih zumnak le duhdawtnakah tthansoh hi asi. Hmasawnmi thlarau cun Khrih ah hngat awknak a nei sinsinih hivek Rundamtu a neih hi a lung a awi sinsin. Rinhlelh ding a um lo, a zumpek te ahcun Khrih ah thil tampi a hmu ding. Khrih aiawhnak cun zumnak le ruahsannak a pek. Asinan Khrih ah a tthansoh vivo tikah a mang hmanih a rak man ban lomi thil thawng telin a hmu ding. A duhdawtnak le huham cahnak, a thinlung le a tumtah mi, a duhdawtnak le a aiawhnak, a palai ttuannak, a puithiam ttuannak, thutthentu a ttuannak, Sibawi, Tuukhal, Rualpi ttha sinak, hi pawl tlunah sim cawk loin a tthangso mi thlarau cun Jesu thawi an peh thlaih awknakah a hmu fiang sinsin ding. A tawi zawngin a thawkih a rak hmuh dah lomi a thlarau in a mamawhmi pawl kha Khrih ahcun a hmusuak thluh hai asi. Mi pakhatkhatin zangfahnakah a tthangso maw ti a theih a duh maw? Khrih ah a tthangso mi a theihnak kha zoh seh.\nc. A dang zangfahnakah thlarau nun tthansohnak hminsinnak pakhat cu nun thianhlimnak le ttongkam thianhlimnak hi asi. Thlarau ah a tthangso mi pa cun kumtin ten Sual, Satan le Leitlun parah nehnak a nei sinsin. A thin tawinak, a ttongkam, a tuahnakah a fimkhur deuhdeuh. A nunnak ziangkimah a nuntudan hi fimkhur zetin a zoh fiang deuhdeuh. Ziangkimah Khrih bang dingah le a hmuihmel keng dingah a zuam sinsin. Cuitlunah amah Zesu zohtthim in a thlun tum ringring. Cuticun Khrih ah a hngat aw sinsin. A hlanih a hmuh tonmi le a dinhmunah a lungawi tawk lo. Dunglamih thil pawl cu a hngilhta hai ih hmailam thil pawl kha a ban vivo. 'Saang deuh deuh, tlunlam pan deuhdeuh', 'hmailam pan deuhdeuh', hmasawn deuhdeuh' ti hi nitin a thuput mi asi ringring (Phi.3:13). Hi leitlunah Pathian duhnak thawn a rem aw mi thinlung duhnak neih ding hi a duh ih a cak zet. Vanramah a thupi bik thilih a ruahmi cu Khrih ih hmaika hmuh hnu ah sualnak hmuahhmuah thawi then awk hi asi. Zotalin zangfahnakah a tthang tiah a thei aw maw? Cuti a sile a tthangsomi thianhlimnakah zoh aw seh.\nd. A dang zangfahnak hnuaiah thlarau nun tthansohnak hminsinnak pakhat cu thlarau ah a thaw ti mi le ruahnakah tthansohnak hi a si. Thlarau a tthangso mi-pa cun kumtin ten thlarau nunah phurnak a nei sinsin. Hi leitlunih mawhphurhnakah a ngaihthah lo. A nunnak thawn a pehtlai mi hmuahhmuah ah rin um zetin a ttuanih zaidam zetin le fimkhur zetin a tuah. A insangah maw a hnattuannak hmunah maw khuitawk hmun khalah a mawhphurhnakah a fimkhur ringring. Asinan a duhbik mi thil cu thlarau lam thil a si. Hi leitlun mawinak, phurnak, le leitlunmi ih ngaisan mi thil pawl hi a thinlung sungah a nep sinsinih cuvek thil pawlin a thinlungah hmun tampi a luah nawn lo. Hi leitlunah a hnawmhnawih aw mi pawl khal misual tuk vekin a ngai cuang hai lo, hivek pawl cu hremhmunah an tla ding tiah a au ciamco lo. A thlarau mi sinakin a in hnen pawl thawn ralah a can ter lo. Leitlun thil pawl cu a mithmuh ah an nep deuhdeuh ih a thinlung sung te cun thil lolam men in an lang thluh. Thlarau lam rualpi, thlarau lam hnattuan, thlarau lam thurel khawm le ti-ti nak pawl hi a hrangah man nei sinsin in an lang. Zangfahnakah a tthangso ti zotalin a thei aw maw? Cuti a sile, a sunglam nunah a thlarau in 'thaw' a timi kha zoh seh.\ne. A dang zanfahnakah a tthangso mi hminsinnak pakhat cu a tthangso mi duhdawtnak a si. A tthangso mi thlarau neitu cun kumtinte duhdawtnakah a tthangso sinsin- a biktakin Khrih ah u le nau pawl a duhdawtnakah. A duhdawtnak a tthangso ti cu amah le amah a lang awter ding; ngilneihnak, midang hrangih har tuar duhnak, zohrang khalih thilttha tuah duhnak, tirhsiannak, lainatnak, thuruat thiamnak, thinlung nemnak, le mi zawnruah thiamnak pawl ahhin duhdawtnakah a tthansohzia cu an lang ding. Cuticun amah le amah mi hmai ah thinnemnak le thinsaunak pawlin a lang aw ter dingih a kiangkap minung pawl thawi pawlkawm awknakah el awknak hnakin zawiawinak le ngaithiamnak pawl a suahter sawn ding. A tthangso mi thlarau cun midang pawl nuntudan khal a ttha bik siter a duh ding, mi tthatnak dingah ziangkim a zuam dingih ziangkim a ruahsan ding. (Ziangvek misual hman Khrih ah rundam si in Thlarau in a ti danglam thei a si ti zumnak a nei dingih ruahsannak thawn a pawlkawm ding). Zangfahnak hnuaiah mi pakhat cu a thlarau nun a tlusia ih a dunglamah a tawlh a si ti kan theihtheinak (hminsinnak) pakhat cu thildang ziangdang hnak hmanin midang tlaksamnak le tlinlonak pawl phawrhsuaknak hi a si. (Zumtu pakhat thlarau lamah a tluksiat tikah amah le amah misual vekin a hmu aw thei nawn lo ih a kiangkap um pawl hrangah mawhsiattu le sawiseltu ah a cang riangri). Zotalin zangfahnakah a tthangso maw ti theih a duh maw? Cuti a sile a sunglam nunah a tthangso mi duhdawtnak kha zoh seh.\nf. A dang zangfahnakah a tthangso mi theihtheinak pakhat cu thlarau hrangah thilttha tuah duhnak ah felnak thawn hmasawnnak hi a si. A tthangso mi thlarau cu kumtinte thlarau hlo kaihnakah a phurnak a tthang sinsin ding. Ramsung ramlengah rawngbawlnak, Thuthangttha karhzaiternakah a hmang aw sinsin ding. Thuthangttha phuansuahnakah a phurnak a tthangso sinsin ding. Ziangkim a tuahnakah a pitling lomi a hmuh tik khalah a bei a dawng lo ding. A upat vivo tikah a hrangah zianghman hlawknak um lo hman sehla Khrih hmin hrangih ngaihtuahnak le khawkhannakah a ttumsuk lo dingih a tumtahnakah Khrih hmin phuanzarhnak cu a thupi bik ringring ding. A rah suakmi cu ziangvek si hmansehla a tuah sunzawm vivo ding, peknak, thlacamnak, thusimnak, thu phuansuahnak, zumtu unau vehvaihnak, le thlaru lam hnattuannak pawlah a nun a hmang aw ding. Thlarau lamih tlakniamnak pakhat cu midang thlarau hrang tthatnak ngaithahnak le Khrih ih lalram ngaihthahnak pawl hi a si. Zotalin zangfahnakah a tthang so maw tthang so lo ti a thei aw ding maw? Cuti a sile thlarau hlo a ngaihvennak hi zoh seh.\nHi pawl hi zangfahnakah a tthangso le tthangso lo theihtheihnak le hminsinnak pawl an si. Hi pawl hi ziangtin kan thei ti tthaten cekfelin ruat hnik uhsi. Tulai ih khristian ti aw pawl hin an duh lo ding ti ka thei. Vancaler ih sakhua nun neitu pawl, sakhua nun cu a kumkhua ih hnih ziamziam ringringnak ti phun ih hmang tu pawl, harsatnak le thlarau doral lenglam sakhuanak nei tu pawl, cuvek sakhuanak nei tu pawl cun tui thlarau lam tthansohnak hminsinnak pawl ka lo hmuh mi hi 'dan-pa-ngai', 'tisa sinak', 'mah le mah hrengsut awk nak' le thil mumal lo men a si an lo ti ding. Zianghman bawm thei mi ka nei lo. Ziang ti ttha! Himi thu ahcun zohman upatnakin 'Pu' ti ah ka ko hai lo. Ka thu fehpi mi hi Thuthiang thawn feh tlangih buuk aw ton ding lawng ka duhmi a si. Ka simmi pawl hi Thuthiang thawn mil aw le buuk aw ton lawng si loin hi leitlunah a rak nung dah mi thianghlim pawl nunah an rak hmuh tonmi pawl thawn a mil aw a si ti ka fiang. Sankhat hnu sankhatah mi thianghlim pawl nun hin tui ka sim mi pawl hi a takin zumtu mi thianghlim pawl nunah a thlen zia an lang ter. Hi hminsinnak paruk ka tarlang mi pawl kan hmuh theinak mi pakhatkhat in hmuh hnik aw. Amah cu tui ka thu sutnak hi lungkim um zetih sang thei tu a si ding: Kan tthang so maw?\n3. Thlarau hmasawnnak bungrua pawl\nA pathumnak le a netabikah ruat tlang dingih ka rua hman mi cu, zangfahnakih tthansoh a duh tu pawl hman dingmi 'bungrua' a si. St.James ih ttongkam pawl hi theihhngilh lo ding mi an si. 'A ttha mi le a famkim mi laksawng hmuahhmuah cu vancung ihsin a ra mi an si' (James1:17). Hihi thildangah a dik vekin zangfahnakih tthansohnak thu khalah a dik a si ti cu rinhlelh ding a um lo. Hihi Pathian laksawng a si. Asinan kan thinlung sungah kan ret ringring ding mi cu a rua hman cia mi 'Bungrua' pawl hmangih hna ttuannak ahhin Pathian a lung a awi a si. Pathian in zumtu pawl tthansohnak hrangah hman ding mi Bungrua (Hmanrua) pawl le ziangkim tawpnak pawl khal a rua hman cia. Curuangah zokhal zangfahnakah a tthangso ding mi cun Pathian rua hman cia hmasawnnak bungrua pawl hi a hman tengteng a ttul a si. Zumtu pawlin hi Pathian rua hman cia hmasawnnak bungrua pawl hi an ngaihthah pang ding ti ka phang. Mi tampi cun anmah in hma sawn an duh vekin mi dang hmasawnnak khal an duhsak. Asinan hitin a hrek cun an ruat, “Pathian in tthangso dingah laksawng pek hleice mi a nei ih cu pawl lawng an tthang so”. Cule annih cu cui tthansohnak laksawng hleice cu an co ve lo ruangah an tthangso loin an um kel te ah lungawi tawk ding an si tiah an ruat aw. Hivek ruahnak hi thuphan tawmtawhlawt a si ih tu ah ka tha neihsun suah ih ka sim rero mi thaw khalin a kalh aw a si. Ka simmi hi ka casiar tu pawlin an thliarhrang thei ding ti ka zum. Zangfahnakah tthansohnak cu Pathian rua hman cia 'bungrua' pawl hman thiamnakah a tthum aw ih zovek zumtu khalin hman theih thil a si. Curuangah zokhal thlarau lamah a tthangso tu pawl cu hi Pathian rua hman cia "bungrua" pawl an hman ruangah a si.\nPathian ruahman ciami hmasawnnak hmanrua pawl pakhat hnu pakhat ka tarlang hlanah ka casiartu pawlin an ngai pawimawh theinak dingah thu malten ka sut ta hai ding. Zumtu pakhat a tthansoh thei lo nak hi amai mawh asilo tiah a ruattu pai thuphan suangtuahnak hi sanmureng hrangin hlawn hlo aw. Cule hihi na ruahnak sungah ret aw, Thlarau kaihthawhmi pakhat zumtu hi mithi vek si dingah Pathian in a sersiam thar mi a si loih mawhphurhnak le thiltitheinak tumpi nei dingin Pathian in a kaihthawhmi sawn a si. Solomon ih ttongkam hi na thinlung sungah cam ringring seh, 'A taima mi pai thlarau cu thau ter a si ding' (Thu.13:4).\na) Thlarau nun tthansohnak dingah a lotheihlo ih ttul mi thil pakhat cu zangfahnak bulpak hmanrua pawl hi taima zetih hman ttangkai hi a si. Hi bulpak thlarau lam hmanrua pawl hi zumtu mimal pakhat cio in hman ttul mi a si ih midangin hman sak awk, ai awhsak awk, le bawm awk theih khal a si lo. Hi mi mila hmanrua hnuaiah a telmi pawl cu: mahte thlacamnak, mahte Baibal siarnak, mahte hlan awknak (meditation) le mahte cek awk felnak pawl an si. Hi thil pathum pawl hmangih nunpi dingah harsatnak a tuar paih lo tu cu ziangtik hmanah tthansoh ding khal beisei hlah seh. Hi hmanrua pawl hi khristian mimal nunah a lotheihlo ih hman dingmi hmansawnnak hrampi pawl an si. Himi a tuah paih lo le a ngai pawimawh lo tu pa cu a feh sual pumhlum a si. Hi mi an ngaihthah nak ruangah khrihfa ti aw mi tampi pawl cu hma an nawr vivo thei lo. Anmah te bulpak thlacamnak hi zianghmanah an ngai lo. Thinlung phur lonak thawn an Baibal cu khui maw lak cang ahcun an siar theu. Anmah te ttha te ih ngaihtuahnak can an hmang dah lo ih an thlarau dinhmun an ruat dah lo. Anmah te mimal nunah Pathian Thlarau thawn pawl awknak nun an nei lo.\nTuisan zumtu pawl hi ttihnung zet can le dinhmunah kan um a si ti au rero hi umze nei lo a si. Tuisan hi sakhuanak lamah hmanhmawh zetih cangvaihnak, phur hlawptlonak, pawnlang sakhua mi sinak san a si. Mi tampi cu 'khatlam le khatlamah' an vak celcelih theihnak cu a pung a si (Dan.12:4). Mi thawng tampi cu mipi khawmnak hmunah feh in, thusim tthattha ngai dingah, ziangvek khal sisehla an sunglam phurnak a cawkphur tertu cangvaihnakah tel dingin an man cia rignring. Mi malte lawngin 'thinlung ciamciam ten ruahnak an nei' (Sam 4:4). Asinan mah le mah thinlung tthaten ruat aw ciamciam dah lo tu pawl nunah thlarau lam tthansohnak taktak a um khaat zet. Tui hlan kum zahnih hrawngah kawhhran zumtu pawlin tulai zumtu hnakin an Baibal hi an rak siar ttha sawn ding ti ka zum. Kan thlarau lam hmasawn kan duh ahcun mimal sakhuanak hi hmaisa ah thinlung pe uhsi.\nb) Pathian zangfahnak hnuaiah tthangso dingin a lotheihlo ih a ttul mi a dang pakhat cu vangtlang hman mi hmanrua pawl fimkhur zetih hman thiamnak a si. Hi hmanrua pawl hi zumtu mi pakhat cio in Khrih kawhhran milesa sinakin a neihmi a si ti ka thei. Hi vangtlang hmanrua pawl cu: cawlhni hmannak, Pathian minung pawl thawi Pathian biaknak, thlacamnak, thuthangttha simnak/ngaithlaknak le Lalpai zanriah kilkhawmnak pawl an tel. Vantlang hmanmi hmanrua pawl hman thiam danih zirin zumtu pawl thlarau lam hmasawnnak a um a si. Pathian in kan tthansohnak dingah in pekmi hmanrua pawl hi phurnak um lo le thinlung tel loin hman a awl zet. Hi pawl hman nal dekdeknak hin a man khunnak a nep ter sawn ttheu. A thawmvang kelte theih salnak, ttongkam kelte hmansalnak, le tuahdan pa-ngai ih tuah ttheu nak pawl hin ihhmuh a suakter ih phur lonak a suahter men thei. Hihi a hmin thangih khrihfa ti aw pawl an tluksiatnak a si. Tthansoh kan duh ahcun kanmah le kanmah kan kil awk thiam a ttul. Hi hmanrua pawl ngaihthahnak ruangah Thlarau cu vawitampi riah siatter in a umih a hma laknak pawl vawi tampi cu ti siatin a um ttheu. Kan zum pek kumih kan thinlung phurnak vek thawn kan thlacamnak hlun pawl kha cam in kan hla hlun pawl kha sakin, kan khuk bilnak kelte ah bilin, thutak kan theih mi pawl cu thinlungah tharter ringringin kan nun hi tharter a ttul. Mi pakhatkhatin a rawl a ei ttha duh lo ahcun a hriselnak a ttha lo a si ti theihtheihnak pakhat a si. Cuvek thotho in kan thlarau lamih hmasawnnak hmanrua pawl kan ngaihthah ih a manhlatnak kan hloh tikah thlarau ah kan tlaksiatnak langtertu a si. Vangtlang bungrua hman mi pawl kan hman tikah thinlung ti tak zetin hmang uhsi (Thusim. 9:10). Cucu kan tthansohnak lamzin a si.\nc) A dang pakhat ka sim duh bet mi cu kan nitin nunah thil fate bik tiang fimkhur zetin hman thiamnak a si. Kan thinsaunak, kan ttongkam (Kan lei hmandan), kan mawhphurhnak, kan tikcu hmandan pawl hi ralring zetin hman thiam ahcun thlarau lam hmasawnnak ah mi lam a hruai a si. Nunnak pakhat cu a rei lam kan tuak a si ahcun ni tampi kawm khawmmi a si ih, nikhat cu nazi tampi kawm khawm aw a si vekin nazi pakhat sungih thil cang mi pawl hi ngaihsak lo dingle pawi ti lo ih umsan men ding a si lo. Thingkung pakhat hi a hram sunglam in maw, a kung sung muril in maw a nget thawk tikah a hnah zimte in maw, a hnge zimte ah maw theih thawk a si theu. Ca ngantu pa cun 'Thil fate a ngaihsak lo tu pa cu malteten a siat ding' tiah a ti. Hitin a cang mi a takin hmuh ding a um. 'Fimkhur tuk, thil cik fel tuk tiin' midang pawl in an duh le in hnihsan hai seh. Kan fehnak lamzin hi thinsau ten thlun uhsi, ziangkim cikfeltu Pathian kan bia asi ti hi thei ringringin, kan Lalpai in hmuhter mi pawl hi a fate ihsi thawkin a tumbik tiang fel le famkim zetin thlun ding kan si. Sualnak hnak cun kan khros hi nitin nazi kar tin ten phur ringring ding kan si. A nung mi thingkung pakhat cun a hnge le a ttek tinte ah hnahhring le tuaino a neih vekin kan khristiannak khalah cerhno thawn a hring ringring mi nunthar neih kan tum ding mi a si. Hihi tthansohnak lamzin pakhat a si.\nd) Kan thlarau lam hmasawnnak dingah a lotheihlo ih thil ttul mi pakhat leh cu kan rualpi pawl mi le kan umpi mi pawl ralrin a si. Rualpi pawlmi hnakin mi pakhatkhatih nuntu hi a danglam tertu thildang a umlo kan ti asile kan sual lo men ding. Kan kiangkapih um pawl nuntudan le ttongkam pawl kan cawngih tthatnak hnakin siatnak cawn awk a awl, cucun lungawilonak mi a thlen theu. Damnak si loin nathrik pawl kan kai awl deuh ttheu. Khristian ti aw mi pakhatkhatin Pathian rualpi a si lomi pawl, leitlunih a thlaih aw ringring tu rualpi kha a mai duhnakin a hril asi ahcun a thlarau cu hliam a tuar tengteng ding. Leiltunah cutivek dinhmunih rawngbawl hi a har ti tlak a si. Asinan Pathian mi lo le leitlunmi pawl thawn kan rualpi tthat ahcun cuhnakin a har sinsin. Rualpi le nupi ham mi fuhlo ruangah mi hrekkhat cun an thlarau lam hma an sawn thei lo phah. 'Rualpi ttha lo cun ziaza a siatter'. 'Leitlun thawi rualpi tthat cu Pathian thawn ral a si' (IKor.15:33; James 4:4). Kan thlacamnak, Baibal siarnak, hna ttuannak tikcu, kan thlarau, kan rundamnak, a ra thleng lai dingmi lei thar le vanthar thu thawn peh aw in kan tthansoh theinak dingin bawmtu rualpi ttha kan neih tum hrimhrim a ttul. Rualpi ttongkam in siatnak a suahter ding maw, tthatnak a suater ding maw ti zoso a sim thei um? Rualpi ttha neih hi tthansohnak lamzin pakhat a si.\ne) Cun, Jesu thawn catbang lo ih pawlkawm awknak neih hi ttansohnak ah a lotheihlo in a ttul mi a si. Cutiin ka sim tikah zohman in Bawipa zanriah thu ka sim tiah ruat hlah seh. Cuvek thu ka simmi a si lo. Ka simmi sawn cu zumtu pakhat nitin te a Rundamtu thawi pawlkawm awknak nun, zumnak, thlacamnak, le thutak ah hlan awknak pawl lawngin a cang thei mi a si. Himi khrihfa nuncan hi minung malte lawngin an theih mi le an nunpi mi a si ding ti ka phang. Mi pakhat cu zumtu diktak, lungpi parah a bunmi aw mi nunak neitu si nacingin Khrih insangah a canpual hnakih niam dinhmunah a rak nung ringring thei. Jesu Khrih thawn peh zawm awknak nei na cingin Jesu Khrih thawn malte lawng pawlkawm awknak neih theih a si. Cuvek cu mi tampi tonmi a si.\nMi thianghlim pawlin an nitin nunah an rak nunpi mi Khrih ih sinak le Khrih ah zumtu’i dinhmun pawl hi milai suangtuahnak men an si loih a takin a um mi a si. Khrih le a zumtu pawl pehzawm awknak Thuthiangin a simmi pawl cu: Mopa le monu, Lu le taksa peng; Sibawi le mina damlo; Thureltu le thubuai neitu; Tuu khal le tuu rual pawl; Zirhtu le tlawngta pawl - hi pawl hi an si. Himi pehzawm awknak pawl hin Khrih le amah zumtu pawl kar lakah neihniam zetih pehtlaih awknak a um a si ti a langter ih zumtu’i nitin nun mamawh mi pawl dilnak; phurrit tthumnak; thinlung ruahnak lam hmuh tu le ziangkim nun khawsak danah kai hruai tu ah a takin hman a si. Khrih thawi nitin nun pawlkawm awknak ahin Khrih in misual hrangah a rak tuah mi pawl zum satliah men hnakin danglam zet nunpi ding a um a si. Cuticun Khrih thawn nai aw vivo in' (rinsannak thawn amah ah tthum aw sinsin in) duhdawtnak le rinsannak thawn Khrih ah hngat awknakin pawlkawm awknak neih a si. Khrih ah hnat aw in Khrih in ttha a ti mi cu ttha ti ve in le ttha lo a ti mi cu ttha lo ti ve thei nak neih sinsin a si. Hi pawl hi pawlkawm awknak ka ti mi cu a si.\nA diktakin Khrih thawi pawlkawm awknak nun a takih nunpi lo tu cu Pathian zangfahnakah an tthangso thei lo ding tiah ka zum. Kulmuk pawl theihdan tlangpi vek, Khrih cu Pathian le milai lakah palai a si ih thiamcoternak cu zumnak in a si ti kan zumnak hin lungawi tawk ding kan si lo. Khrih ah kan hngat awknak ahhin kan ziangkim tthum ding kan si ih kan nitin nunah amah thawi pawl kawm kan zir a ttul. Umhmun zumnak hnakih hla fehsuak ding kan si. Kan rualpi kan nel hnakin Khrih cu nel sawn ding kan si. Kan duhmi hmuahhmuah amah theihterin, kan harsatnak hmuahhmuah amai hnen thlen in, kan kekar tinte amah rawn in, kan riahsiatnak hmuahhmuah amah sim in, kan lungawinak hmuahhmuah ah amah telter in, nitin kan nunnakah amai parah zau in, amah zoh ringring ding kan si. Hihi St.Paul ih rak nun khawsak dan a si: 'Tisa ih a tui kan nun hi Pathian Fapa zumnakih nung ka si'. 'Kei ka hrangah nun hi Khrih a si' (Kal.2:20: Phi.1:21). Hivek nun an neih lo ruangah mi tampi cun Pathian thangttatnak hla kan sak mi pawl mawinak zianghman an hmu theilo. Curuangah hivek nuntudanin a nung tu, Khrih thawi tlaitluan pawlkomnak a nei tu hi a thlarau a tthang ding ti ka khihhmuh duh mi a si.\nPathian zangfahnak hnuai ih tthansohnak thu hi vialin ka tanta hrih ding. Tikcu in in daih sehla cu tampi simding a umlai. Asinan a mawitawk cu ka sim zo tiah ka ruat. Ka casiartu pawl hnenah himi thu hi a thupi le a kau zet mi thu a si ti ka theihter zo tiah ka ruat. A tak kan nunram hrangah kan zir ding thu pawl thawn ka thu ka ti tawp hrih ke.\n1) Himi cahnah hi zangfahnak hnuai ih tthansohnak thu zianghman a thei lo tui kutah a thleng thei men. Sakhuanak thu hi malte lawng a silole zianghman ngaihsak lo lawlaw a rak si men thei. Cawlhni tinte biak inn feh ttheu ih khawm ttheu nakin khrihfa tla a bang men thei. Cuvek minung cun thlarau nun an nei lo ih hmasawn ding khal an nei lo. Cuvek pawl lakah mi pakhat na si ve maw? Na si ahcun zangfah um zet dinhmun ih um na si.\nKum le can hi an liam vivo ih tikcu hi a zam in an zam. Thlanmual hi a khat deuhdeuh ih insungsang minung khal a mal aw deuh deuh. Thihnak le tthen awknak hin in neih deuhdeuh . Asinan, na thlarau hrangah mi itthat vekin na nung! Ziangtluk mumal lo saw na si! Ziangtluk atnak hnuai ah saw na um? Hi hnakih mah le mah thah awknak a um nawn kei maw?\nKhua a tlai tuk hlanah tho aw, tho aw, thihnak ihsin tho aw la Pathian ah nung aw. Na Rundam tu le Rualpi a si theinak dingah Pathian kut vawrhlam kutih a totu hnenah her aw thlang aw. Khrih hnenah her aw la na thlarau hrangah naa pi’n ttap aw. Ruahsan ding a um lai. Lazarus kha thihnak ihsin a kai tho tu kha a thleng aw hrih lo. Nuhmei nui fapa mangbang thlak zetin a kai tho tu khan na thlarau thihnak ihsin a kai tho thei a si. Hmakahtte ah, a tu rori ah amah cu hawl aw: catuan ih hloral ding na si lo ahcun Khrih cu hawl aw. Tum ringring, ruahsan ringring, sim rero, le ziangmaw puhmawh rero, ziangmaw beisei mi nei ringring, duhthusam ringringin um hlah aw. Khrih cu hawl aw la na nung ding. Thinlung thup in puhmawh ding le beisei ruk mi nei ringring aw hlah. Cuticun na nung dingih na tthang ding.\n2) Himi cahnah hi zangfahnakih tthansohnak a duhtui kutah a thleng men ding. Asinan, tufangah zianghman theih mi nei loih um a si thei. A thawk ih an pianthar ve ten zianghman hmasawnnak ding an tuah lo. Cuvek cu, 'mah le mah zum aw zet le hnangam zetih um tu pawl' (Zaph.1:12) an bang. Kumkhat hnu kumkhat an hmasawnnakah a mah kel, an hmuhtonmi a mah kel, an theihnak a mah kel, an zumnak a mah kel an tuahnak a mah kel, sakhua cangvaihdan a mah kel, an ttongkamseh a mah kel,cutiih anmah kel dinhmunah a kel an awh thei ahcun an lungawi tawk men a bang. Putar, pitar thizik bangin an ttunghmunih an kel an awh ahcun an lung a awi tawk. Hmasawnnak nei in an lang dah lo. Hivek milai pawl lakah mi pakhat na si ve maw? Na si ve ahcun na canvo le na mawhphurhnak thawn na siding mi hnuai lam pi ah na nung lai ti nak a si. Tuican hi nangmah le nangmah cek aw fel dingah tikcu can ropi a si.\nKhrihfa taktak ka si ti awk theinak na nei si, na tthnsoh lo ahcun nangmah ah thil ciangkuanglo (felfailo) a um ti nak a si. Hmun khatkhatah ttha lo zetih damlonak na nei a si ding. Na thlarau kha amah kelin um ringring ding cu Pathian duhdan a si lo. 'Pathian in zangfahnak cak sinsin in a pek' hai ih 'a siahhlawh hlawhtlinnak ah a lung a awi a si' (James 4:6; Sam 35:27). Na thlarau a mah kelin na um ter tikah na lungawinak maw na tthathnemnak khal a si thei lo. Hmasawnnak um loin mi hrangah tthatnak khal na tuah thei dah lo ding. Himi hmasawnnak neih hi thil thupi ngaingai a si! Hihi na thinlung sung ihsin thungaithlakin hawl ding na si. Na tthangso lo asi ahcun thil thuhruk mi a um tengteng ding (Job15:11). San a um tengteng ding.\nKa lo khihhmuh mi hi tuah aw. Ziangruangah na dinhmun kelah na ding ringring ti hi thei suak dingah tuisunah tthaten ruatsal aw. Rin um zet le thutak zetin na thlarau kut thawn na sunglam kha vun dap hnik aw. Na sunglam nun kha khatlam deng ihsin khatlam deng tiang vun dap ttha hnik aw la na kut a lo bangter lole a lo dohtu ziang maw tal a um ding. Thlarau lam Sibawi thiam Lal Jesu hnenah feh aw la, na sunglamih na thlarau natnak kha lo ti dam dingah na thinlung za ten rinsannak thawn va pan aw. Tuihlanih na dil dah lo vekin phundang le duhnak nasa zet thawn pan aw la na damnak ding a si ahcun na kut vawrhlam tan maw na mit vawrhlam phorh khal pawi ti aw hlah. Asinan na thlarau cu a tthansoh lo ahcun na lungawi taktak dah aw hlah. Daihnak na neih theinak dingah le hman ttangkai mi na si theinak dingah ziangruangah na tthangso lo ti zoh aw fel aw.\n3) Hi ca hnah hi a tthangso zet nan tthansohnak a ngaihsak lo tu pawl hnenah a thleng thei men. An tthansoh ruangah an tthangso ti an theih awk lonak a si. Hnuai dawrnakah catbang loin an tthansoh ruangah an hmasawnnak pawl thei aw loin an um sawn a si.\nMoses kha Pathian thawn tlang parah an pawlkhawk awk hnu ih a rung ttum tikah eng thawn a khah vekin an nih khal an eng ve a si. Asinan, Moses bangin an sinak an thei aw lo (Sualhlan 34:29). Hivek khrihfa pawl hi an tam lo kan ti thei ding. Asinan khui maw lakah cun hmuh ding an um a si. Vancungmi rung thlawng vekin khui maw hnihkhat ngaingai an si. Cuvek a tthangso mi khrihfa innhnen nei tu cu an vanttha a si. Anmah pawl thawi hmuh le ton awk hi leitlunah vanram hman vek a si.\nCuvek minung pawl hnenah ziang thu saw ka sim ding! Ziang sim thei ding saw ka neih? Ziang sim ding saw ka si? An sia-ttha-theihnak cu tthangharh in an tthansohnak cu theihter in an lung ka awiter ding maw? Cu pawl lakah zianghman ka tuah lo ding. An hlawhtlinnak pawl ka hmuhter hai dingih midang hnakin an ropit deuh nak ka theihter hai ding maw? Pathian in a duh lo. Cu pawl zianghman ka tuah lo ding. Cuvek pawl sim rero nak cun zianghman an hrangah thathnemnak a pe lo dingih tikcu cem men a si ding. A tthangso ti a theih awknak pakhatkhat a um a si ahcun a sualnak ih a thukzia, a kauhzia le a thlinlo zia a theih awknak hi a si ding. Amah le amah ah cawisan awknak ding zianghman a hmu dah lo. Amah le amah hi a ttangkai lo nak le misual khawnbawl a sinak pawl lawng hi a thei aw. Hihi mi thianghlim pawl in thutthennak ni ah Lal Jesu an sannak ding a si, "Lalpa ziangtik ahsaw na ril a rawn ih rawl kan lo pek dah? (Mth.15:27). A cancanah misual pawl le mithianghlim ropi pawl hi bang awknak te an nei. Zohman an dinhmun taktak an thei aw lo. Pakhat cun a mai sualnak a hmu thei lo, cun a dang pakhat cun Pathian zangfahnakah a tthansohnak a thei aw lo.\nSikhalsehla a tthangso mi khrihfa pawl hnenah ziangtal ka sim lo ding maw? Ttongkam khat tal sim theimi ka nei lo maw si? Aza te kawmih ka sim thei mi cu catlang pahnih te sungah a famkim: Hmailamah feh vivo aw?' 'Feh vivo aw' ti a si.\nThinnemtuk, Khrih ah zumnak tamtuk, thianghlim tuk, ruahnakah thlarau mi tuk, duhdawtnak nei tamtuk, midang hrangah thilttha tuah tamtuk ti ding khawp in neihmi kan nei thei dah lo ding. Kan dunglamih thil um pawl cu theihhngilh in hmailamih thil um pawl kha ban sawn uhsi (Phi.3:13). Hi thu khalah khrihfa pakhatin a tthatnak bik cu a Lalpa thotho ah a si. Hi leitlun kan nun sungah ziangtlukin kan zuam rero hmanah tha tuk dinhmun kan thleng thei dah lo ding ti hi fiang uhsi. Leitlunmi pawl cun tthatuk ih theih awknak tla an nei men thei, asinan khrihfa pawlih tthatnak cu Khrih Thlarau ihsin a ra mi a si ih kan zohtthim ding mi cu amah kan Lalpa Jesu Khrih a si ringring ti thei uhsi.\nSakhuanakah a ttha tuk le a luan tuk dinhmun kan thleng thei ti ruahnak dik lo hi hlawnhlo verver ding a si. Hihi satan ih thuphan duhzawng tak a si ih a thuphan khawl ihsin a suahter mi a si. Curuangah leitlun sakhua mi ti aw pawl mitampi cu ttha tawkin an theih awk tikah porh awknakin an khatih an kiangkap ih a ttawnttai deuh mi an unau pawl parah zangfahnak thawn bawm hnakin nautat awknak le zohniam awknak a suahter ttheu ih zumtu lakah buainak a suahter ttheu. Cun anmah le anmah cu satan thang sungah an tla a si ti an thei aw lo ttheu. Hivek zumtu ti aw pawl at le hlawptlo nak ruangah khristian sakhuanakih tthat lo nak tiang mi hrekkhatin an sim theu. Cutikah kan theih dingmi cu hivek phurnak le thlarau mi si awk ternak ahhin ziangmaw phurnak thlarau cu a um a si ti a fiang. Asinan mi pakhatkhatin a siat thei mi milai taksa ahhin zumtu pakhatkhat cu a nunnem tuk, duhdawtnakin a khat tuk, a thianghlim tuk, thilttha a tuah tam tuk a si, a ti ahcun cu-pa-cu mibang lo maw thluak kim lo a silole theihnak famkim lo mi a si ding. Nawmcennak le sumpai hawlnak ahcun a hla tuk thlen theih a si. Asinan, a dik mi khristian biaknak sungah thilttha tuah tamtuk ti le Khrih dungthlun hla tuk ti a um thei lo.\nKan sakhuanak ahhin kan innhnen pawl zoh in cuai thlai aw ding kan si lo. Cutin kan inhnen pawl zoh in kan tuah a si ahcun kan innhnen pawl hnakih kan tuah tthat deuh nak kan hmuh tikah kan lung a awi tawk dingih mahte porh awknak thang sungah kan tla pang ding. Hihi satan ih thang pakhat a si. Kanmai hnatuan te hi zoh uhsi. Cucu na hrangah ziang a pawi? 'In thlun sawn aw' tiah ngan a si (John 21:22). Famkimnak taktak hi kan thleng thei lo a si ti thei cingin hmailamah nawr sinsin uhsi. Khrih ih nuntudan hi kan nuntudan ah le kan zohtthim dingah hmangin hmailamah nawr sinsin uhsi. Nitin kan nunnakah kan tthatnak bik hman hi Pathian hmai ahcun rapthlak zetih sual le bawrhhlawh a si ti thei cingin hmailamah pan sinsin uhsin. Midang hnakin kan ttha deuh maw, ttha deuh lo maw ti hi Pathain hmai ah zianghman a si lo ti thei ringringin Khrih dung thlun vivo uhsi. Kan tthatnak bik khalah hin Pathian fa te dinhmunah kan si ding hnakin a sual tuk mi kan si ringring lai a si ti thei cingin hnuaidawrnak thawn Pathian zangfahnak hnuaiah hmai nawr vivo uhsi. Kan damsung cu hmasawnnak ding hi a um ringring a si. A netabik tiangah Jesu Khrih ih duhdawtnak le zangfahnak hi leiba pek ding kan nei ringring ding a si. Midang nun zoh ih mah le mah ttha zetih thei aw dingin cuai thlai awknak dik lo hi tanta uhsi. Kanmai thinlung kan zoh a si ahcun sual sir ding le kan ttuan ding mi pawl hi kan hmu ringring ding.\nA netabikah, a nepbik si cuang loin, zangfahnak ih tthansohnak hi malte lawng kan thei ih kan thei duh sinsin a si ahcun hi leitlun buainak le harsatnak hnuai ah kan feh a ttul ti kan hmuh tikah mangbang hlah uhsi. Hivek buainak le harsatnak pawl hi tui hlan mithianghlim pawlin an rak ton zo mi a si. An Bawipa vekin riahsiatnak an tuarih ninghannak in a zel hai, asinan tuarnak sung ihsin famkim nunah hma an sawn vivo (Isai.53:3; Heb.2:10). Hihi kan Lalpai simmi a si: 'Rahttha a rah mi kan par ihsin hnge ttek pawlin rahttha an rah sinsin theinak dingah rahttha a rah lo tu hnge ttek pawl cu (Ka Pa in) a thianhlim hai a si' (John 15:2). Hihi thu fal zetih um le theih awl te a si, zumtu pawl cu thianhlimnakah hma an sawn theinak dingin an thlarau hliam a tuar ter theu. Hihi mitampi in kan tuar thei lo ttheu. Natnak, hlohnak, khros putnak, thinthipnak, beidawnnak pawl hi in thianhlimter tu dingah le fimkhur zetih tangdawrnak thawn thlarau thinlung in neiter tu ding an si. Hi pawl hi Grape hri thianfai ternak dingah namhriam zet a ttul vek le sui thianfai ternak dingah meisa a ttul vekin kan thlarau thianternak dingah a tul hrimhrim mi an si. Hi pawl hi thisen le tisa ahcun tuarhar zet an si. Hivek harstnak pawl hi kan duh lo zet ttheu ih an um ttulnak khal kan thei lo theu. 'Hremnak kan tuar tikah kan tuar lai ahcun kan lung in awi ter tu a si lo ih kan riah in siat ter tu a si. Sikhalsehla, a hnu ahcun cu bangtuk hremnak in nunsimnak a tong tu pawl cu an nunnakah daihnak le dingnak laksawng an ngah ding a si" (Heb.12:11). Vanram kan thlen tikah ziangkim hi kan tthatnak dingah a rak cang mi an si ti kan hmu leh ding. Zangfahnakah hmasawnnak kan beisei a si ahcun hi thutak hi kan thinlung sungah ret uhsi. Kan nunnakah thihnak le lungngainak pawl a thlen tikah thildanglam pi ah ruatt hlah uhsi. Kan theih dingmi cu cuvek dinhmun lai ih kan zirmi pawl hi nisa remrem lakah zir theih an si lo. Kan thinlung sungah hi tin kan pawm thei ve a ttul, " Hi pawl khal hi ka hrangah tthatnak a si ahcun Pathian thianhlimnak cu ka pawm ve ding". Hihi duhdawtnakin thlentermi an si. Pathian minung pawlih tlawng (zirhawknak) ttha bikah kan um a si. Hremnak hi zirhnak a si. Hihi kan tthansoh theinak dingah a si.(Hi harsatnak meisa hin kan thinlung sungih hnawmbuar pawl hi a kangfai thluh dingih thianhlimnakah hma kan sawn thei nak ding a si).\nHitin zangfahnak ih tthansohnak thu ka tanta hrih ding. Ka casiar tu pawlin tthaten an ruat ding tawk cu tarlang famkim pam in ka ruat aw. Ziang hmuahhmuah hi tarlam an pan vivo; leitlungpi hi a tar deuhdeuh, kanmah khal kan tar deuhdeuh. Tthal tikcu malte, thlatang malte, fur malte, natnak malte, riahsiatnak malte, nupi pasal neih awknak malte, phum awknak malte, khawm awknak malte tthen awknak malte, cun cumi hnu ah-ziang? Ziangruangah kan thlan tlunah an ding hliarhliar ding!\nTu cu mah le mah sunglam vun zoh aw in kan thlarau hi thusutnak malte le awlte vunsut hnik sehla a ttha lo ding maw? Kan sakhuanakah, kan thinlung hnangamnak le daihnakah,le mimal thianhlimnakah hin hma kan sawn vivo maw? Kan tthang so maw? (Nangmah le nangmah cu ziangtin na sang ding na thei ko).\nTheihttulmi pawl :\n1. Pathian zangfahnak taktak cun zumtu sunglam nunah hna a ttuan tikah a tthangso in a karhzai ih hma a sawn mi a si. Zangfahnak hi eng vek a si; a hmaisa bikah khua a vang thawk ih cui hnu ah maltete in eng cu a rung suak hnu ah sunlai padir-eng keukeu ah a rung cang. Mithianghlim pawl ih ennak hi arsi pawl thawn tahtthim a si; an tthansohnak ah thingkung pawl thaw khalin tahtthim an si (Isai.61:3;Hosi.14:5). Khristian diktak dinhmun cu Hezekiah ih 'Ni' vek kha a si lo, cun a dinhmun ih a ding ringringmi Joshua ih 'Ni' vek kha a si fawn lo, asinan thianhlimnak ah a tthangso vivo ih Pathian thianternak thawn a tthang vivo.\n2. Zangfahnak ih tthansohnak hi mi pakhatkhat cu Pathian zangfahnak thutak hnuai ah a um a si ti theihtheihnak ttha bik a si. Ziangkhal nunnak a nei lomi cu a tthangso dah lo ding. Asinan thlaici ttha rah tampi a rah ding mi cu a tthang vivo ding. Zangfahnak ih tthansohnak in a thlarau a nung a si ti a lang ter ding.\n3. Zumtu unau, Zangfahtu Pathian cawimawi dingin midang tha na pek vekin nangmah le nangmah kha zangfahnak hnuai ah na tthangso maw tthangso lo ti cek aw fel ringring aw. Mi fahrah zet hnen um pa pakhat hman khan a pu pa ih zumnak, duhdawtnak , fimnak, tuarfainak, le thinnemnak pawl kha van ih arsi eng vekin a hmuh tikah, cuvek insang nuamaha rak um ngah ve ruang ah a pupa ih biakmi Pathian kha a thinlung ten a cawimawi ding. Zumtu pawl hin zangfahnak hnuai ah Moses ih eng vek an neih ih Joseph vekin an nun in thu a sim tikah midang pawlin Pathian an thangtthat ding. Nitin nun mawinakin khristian sinak diktak an au suak ding. "Hi pawl hi khristian diktak sinak neitu pawl cu an si ih, cui an nuntudan cun an Pathian cu cawimawi in an Rundam tu Zesu Khrih cu an thuammawi ding. Cucu zumtu diktak cun Khrih thuthangttha parah leiba an pek ding hrimhrim a si ! (T.Brooks,1661, Unsearcheble riches).\n4). Hmasawnnak dik umtuzia cu mai mithmuh ah tthansohnak men a si lo. "Kei cu milai khal ka si lo, cangcel men ka si"( Sam.22:6 ). Tisa sualnak le theihlonak ruangah khristian diktak pakhat cu amai tisa duh lo zawngin a tthan a ttul . Amai mithmuh ahcun a siat thluh zomi a si. Job khan amah le amah leivut tluk fangin a hmu aw ( Job.42:6 ). Porh aw phahphah ih tthansohnak hnakin hnuaidawrnak thawn tthansohnak hi a ttha sawn a si. ( Thomas Weston: A Body of Divinity, Banner of truth trust, 1974).\n5). Sualthu hi kan buaipi lo tikah kan tthangso fello tinak a si . Tuisan hi sualnak a fate bik hman in zumtu'i nunah riahsiatnak a thlen thei tikcu can a si. (Mit sungih samphang phangkhat te in mitthli a tlak ter bangin), asinan mitampi khristian ti aw ve pawl hin sual cu zianghman pawisa loin kan tthial hmuahhmo. Tui kan tikcu can hi khrihfa pakhat in thlacamnak a daithlan ahcun riahsiatnak a ton ding can a si, asinan insungsang thlacamnak kan theihnghilh men ttheu. Tui hlanah ruahnak ttha lo pawl hin zumtu pawl a rak cawkbuai lo can a rak um dah, asinan, tu ah mitampi cu tuahnak ttha lo pawl an tuah tikah an zianghman a pawi lo. Sakhuanak ah riahsiat thlak zetin tlakniamnak a um rualrualin Pathian zangfahnak hnuai ih tthansohnak cu thawmvang theih ding a um nawn lo.\nZangfahnak ah tthangso sinsin dingin na nuntudan kha zoh ttha aw. Hihi theihnak thlarau le ttongkam tamnak thlarau men a si lo. Pathian thawi a fehtlang mi thlarau, thu awih mi thlarau le a tthangso mi thlarau a si sawn. Midang pawl cu ruahnak le neihnak a phunphunah an lian zet men ding, asinan, thlarau lam ih hmuhtonnak, thianhlimnak le vanlam zangfahnak thilah tthansohnak an nei lo. ( Thomas Weston, A body of Divinity , Banner of Truth trust, 1974).\n6). Tisa lamah kan tthansoh vivo ahcun thlarau lamah kan tthangso lo ti hmuhternak a si. A vawikhatnak ahcun boruak zangkhai zetin in tuam dingih kan thinlung cu vanlam thilah tthumin Kanaan pawl ttong tla in kan ttong men ding. Asinan, tu ahcun kan thinlung cu vanlam thil ihsin kan la kiang salih satan umnak leitlunah kan tisa diriamnak ding khur kan lai ciamco. Hitin a si tikah, zangfahnak lam ahcun kan ttumsukih zangfahnak kan rak comi cu a ziam cuahco a si. Hihi thudik a si, milai pawl hi tisa lamah an ziam cuahco ih an thihzik thlang tikah anmah le anmah an tthum aw niam ih tthansohnak hmuh ding a um nawn lo hnu ah an lu an kun ttheu a si. Hi khal hi a dik a si, mi pakhat cu tisalam thilah a tthanglian tikah vanlam thilin a thinlung sungah hmun kaupi a luah thei nawn lo ih a zangfahnak co mi cu a thi hrih lo a si hmanah a hnuk a catlo fangfang a si ttheu.' ( Thomas Weston: A Body of Diviniy, Banner of Truth Trust, 1974).\n7). Nitin hmuh le tonmi in khristian pawl hi a sim fiang ding, Pathian thawi naih sinsin le catbang lo ih feh tlangnak ahhin mawhphurhnak khal a tam sinsin ih cakzetih tthansohnak khal a um a si. Ziangkimah hma lak ngamnak mizia hi tuahnak ih rahsuakmi a si. Maicam par ih halral thawinak thil pawl kha kangral dingah vancung ihsin meisa a rung thlak hmaisak hnu ah a kang sunzawm vivo ding kha puithiam pawl kilkhawi a ttul vekin zangfahnak hnuai ah thlarau lam kan tthansohnak hi Pathian ih thawh hmaisak mi asinan kanmah in kan ttuannak le Pathian catbang lo ih kan pehzawmnakin Pathian mi kan sinak hin hma in sawn ter vivo a si. Khrihfa pakhat cu amah le amah a hman awk tam poh le a tthangso vivo ding ( Collinges on Providence,1678).\n8). Na rualpi pawlmi kha Jesu Khrih hi a nunnakih a thupi bik le pakhatnak ah a ret tu pawl hi si hai seh. Pawnlang thil pawl ahhin zoh tuk aw hlah. Sunglam sinak sawn zoh aw. Mi tampi cun a lenglam ih thuam awknak lawng ahhin an zoh ttheu. Asinan, sunglam nun a zoh thiam tu khrihfa cu a duhthlannak ah Pathian thawn a neih aw bi a si dingih, a rualpi pawl mi pawl khal Pathian a hril tu an si ding ( T. Brooks. 1661 ).\n9). Khristian pawl hi an tthang lo sihmang an ti awk lai ah an rak tthang ziar thei . ' A lian zet lai ah amah le amah farah zet vekin a thei aw ter tu a um a si' ( Thuf. 13:7) . Anmai tlaksamnak an thei aw ih, zangfahnak tam sinsin an duhnak ruangah anmah le anmah tthangso lo ah an ruat aw ttheu a si. Lo ram kau zet a duh tu cun a duh zat a neih lo ruangah farah ah a ruat aw ringring a si. (T.Weston: 1660. A Body of Divinity, Banner of Truth Trust, 1974).\nThlarau cu zangfahnak ah alian zet men ding nan cucu theih loin a um thei. Nauhak te cu lo ram kaupi ro cotu ding asinan, a ro co dingmi theihnak a nei lo. Moses khan amai hmai a eng hemhem mi kha miin an hmu nan amah le amah a hmu aw lo. Mitampi cu thlarau lamah an lian zet nan miin an sim lawngah an thei aw ih Pathian an thangtthat, anmah le anmah an thei aw lo ttheu. Hihi vawi tampi cu thlarau malsawm tumpi beiseinak ruangah zangfahnak ih an tthansohnak hi an thei aw lo ttheu a si. Mi duh am pawlih duhnak cu leitlun thil le ri neihnak ah an thinlung an pe ih an len zet hmanah an di a riam thei dah lo. Hiti vek hin zumtu tamtak thlaraulam ih an tthan lennak khal ah a si ve theu. Thlarau lam ah len duhnak thinlung a cak tuk ruangah an sunglamah zangfahnak ih an tthansoh cu theithei loin an um theu. Ziangah tile an zohtthim mi Jesu cu milai mitih zoh ngam lo ding khawpin thianhlimnak thawn a khat mi a si ih milai tuahtthatnak le thianhlimnak thawn tahtthim ding rual a si lo.\nZumtu tampi cu an sunglamah mankhung zet a um nan anmah le anmah an thei aw thei lo. Hitin a sim tu pa hi mi ttha pa a si, "Pathian cu hinah a rak um nan ka rak thei lo". Hivek hi mah le mah cuai thlai awk a theihhngilh tu pawl hnenah a thleng theu. Dung an tawlh maw, hma an sawn maw ti an thei lo ttheu . Hihi mankhung zet thlarau tampi nunah a thleng ttheu mi a si . Cun khatlam zawngah , mah le mah tu le tu cuai a thlai aw ttheu tu pawl nunah a thleng ttheu fawn. Mi pakhat cu zarhkhat ah vawikhat maw, thlakhat ah vawikhat maw cuai a thlai aw ringring ttheu ahcun a tthan le tthan lo a thei aw lo ding. Cucu thlarau lamah a tthan zet laiah thil thleng thei mi a si. Asinan, kumkhat hnu ah vawikhat cuai a thlai aw a si ahcun a tthansohnak cu a thei aw ding. Cuitlunah mah le mah cuai thlai sual awknak in a cangthei fawn. A thlarau lam cuai a thlai ih a teh awk nak ah zakhat cu pahra vekin le pahra cu zakhat vekin a ngai a si ahcun a sinak taktak a thei aw thei lo ding. Mi porh aw pawl hi zoh hnik, an piasen cu sui tluk ah an siar, an thilman cu bazar thil man hnak in a khung sawn ringring. Cuti a si laiah mi zaidam zumtu ttha pawl hi an sinak hnakih niamah an ret aw ringringih an neihmi thawngkhat tluk cu fangkhat hman nei lo tlukin an um thei ringring. Bazar thilman hnak ih niam ah anmah le anmah an ret aw ringring. ( Thomas Brooks. Unsearcheble riches,1661).


Zawng 6000 hrawng in Lopburi khau Buaihnawh - Falam Online Media\nJune 24, 2020 June 24, 2020 admin\t0 Comments Thuthang danglam\nThailand, Lopburi khua ih zawng pawl cu rawl cuhaw in lamziin pi ah an buai ṭheu ih khawsung mipi ṭhenkhat cu leng suak ngam loin, innsung ah an kherhkhumaw.\n13th-century lai hrawng ih dinmi khua hlun zet a siih, kum tin, tourists vehvaitu thawngteel an um ih cuih tourists pawl cun zawng pawl ih ei-in ding banhla, thingthei an pek ṭheu.\nAsinan Covid – 19 ruangah an khua vehvaitu tourists an um nawnlo ih zawng pawl khal rawl pektu an nei nawnlo ruangah rawl cuhaw in a rualrual in an sualaw ṭheu.\nKhawsung um mi pakhat cun “kan mah minung sawn riangri khumaw a ṭul ih zawng pawl sawn kha zalen zetin an um. An eibang thil ṭuktak le an ek pawl cu duhduh ah an hlon, an thawh ih a rim a sia ngaingai. Abikin ruahsur caan ah a rim celhawkṭha si lo” tiin AFP hnen ah a sim.\nZawng rual pawl cu khawsung um mipi in ti thei tawkten rawl an pek phahphah ṭheu ih an rawl pek mi thilthlum, cereal, theiti pawl cun zawng pawl a ti cak ih sex lam tiang in an cak sinsin ruangah nau tamzet an hring ih an karh sinsin. Kum 3 sungah a let rorin an karh ih tuah 6000 an kim zo.\n“Hman nawnlo mi Cinema hall pakhat, headquater ah an hmang. An kiangkap ah zawng thicia ruak khal a tam zet an kiang nai ih va feh pohpoh cu an rak sual mei” tiin khawsung mi cun a sim.\nKhawsung mipi harsatnak cu cozah lam in theitawk suah in an bawm. Zawng pawl cu itthatsii thawn an kap ih karhzai theilo, nau hring theilo dingin nau-inn an phitsak hnu ah an taksa par ah hminsinnak tattoo an cuk ih an thlahsal.\nTu khalah Thailand wildlife department in zawng nu pawl ih nau-inn phitsaknak an nei rero ih tuzarh sungah 500 tal phitthei an tum a si.\n← Sun vang lai rori ah New York khawsung ah Nam thawn an dawtaw\nA ropi zetmi Falam khawsung khualbuuk MANG INN onpuai Thlacamnak nei →


Stihl Concrete Saw Cart Price Lot 1006 Of 215 Stihl Concrete Saw And Cutter Cart New Stihl Concrete Cutoff Saw Ts Cutting Cart Carrier Fw Fw New Stihl Concrete Cutoff Saw Ts Cutting Cart Carrier Fw Fw – olhosdagua.info\nStihl Concrete Saw Cart Price Lot 1006 Of 215 Stihl Concrete Saw And Cutter Cart New Stihl Concrete Cutoff Saw Ts Cutting Cart Carrier Fw Fw New Stihl Concrete Cutoff Saw Ts Cutting Cart Carrier Fw Fw\nstihl concrete saw cart price lot 1006 of 215 stihl concrete saw and cutter cart new stihl concrete cutoff saw ts cutting cart carrier fw fw new stihl concrete cutoff saw ts cutting cart carrier fw fw.\nstihl bg gas handheld blower , , stihl fw cut off saw cart for sale in naas kildare from hamer stihl fw cut off saw cart , fw saw cart sales beaver falls pa where to buy where to find fw saw cart in beaver falls , stihl ts concrete saw cutoff machine , new stihl concrete cutoff saw ts cutting cart carrier fw fw new stihl concrete cutoff saw ts cutting cart carrier fw fw , stihl concrete saws classified ads clazorg stihl ts cutoff saw in like new condition with new blade, ts stihl ts cutoff saw ts stihl ts cutoff saw, govdeals stihl cement saw cart youtube govdeals stihl cement saw cart, ts cutquik powerful cutoff machine stihl usa ts stihl cutquik, stihl ts gasoline concrete saw w ridgid diamond disk ebay stihl ts cc hp cutoff concrete diamond saw water kit .\nPosted on 08/19/2019 01:58:29 pm Full size stihl-concrete-saw-cart-price-lot-1006-of-215-stihl-concrete-saw-and-cutter-cart-new-stihl-concrete-cutoff-saw-ts-cutting-cart-carrier-fw-fw-new-stihl-concrete-cutoff-saw-ts-cutting.jpg


Rohingya ti tongfang hi hman a theih lo maw si? | VCTH\nHome » Thuthang » Leitlun Thuthang » Rohingya ti tongfang hi hman a theih lo maw si?\nTulai Myanmar Social Media khawvel ah Pope in Rohingya ti tongfang a hman ruangah mipi tampi an thinheng. Pope tla naza zetin an soisel. Pope Francis in Myanmar ram a um sungah Rohingya ti tongfang a hmang lo. Bangladesh ah hi Rohingya harsa, Refugee pawl a veh ah voikhat te a hmang.\nMyanmar ram a tlawn lai ah Myanmar ram le mipi a upat ih Rohingya ti tongfang fangkhat hman a hmang lo, nan Bangladesh ram ih an mah Rohingya Refugees pawl a ton ih cui tongfang ahman ruangih rak thinheng ven ciamco cu an roh tukin ka hmu.\nMyanmar rammi pawl in Rohingya ti tongfang hi tonglo dingin mi kham theinak thu an nei maw?Rohingya ti tongfang a hmangtu pawl hmauhhmauh huat le ral-cai ringring hi teh a dik pei maw?\nRohingya tihi tunai lawng ih rak pawtmi tongfang a silo. Santhuanthu cabu tampi sungah tla hmuh theih a si. Asinan tulai ARSA paw ih Rohingya timi hi Political movement pakhat ah an hmang. Myanmar ram le mipi in ARSA pawl ih cangvaihnak, policy sawn hi nasa zetin dem ding an si. Anmah mipi in Rohingya ti hman an duh ahcun an duh vekin a kotu in a kawh cu thinheng ding a silo.


CT Media, Author at Chinland Today Media - Page 3 of 870\nArticles by: CT Media\nJerusalem: Zo Ih Ram Le Khua A Si? Steven R Sunthang Jerusalem timi cu Hebrew ṭongfang kha Mirang awsuah ih kawhmi a si. Jerusalem tiih kawh a si hlanah “Yebus” (Joshua 11:3; 12:10) tiih kawh a rak si ih Joshua le a ralkap pawl ih raldonak ih lakngahmi a si. Siangpahrang David ih tundin hlanah Yebus cu khawpi a rak […]\nby CT Media ·\tDecember 22, 2017 ·\nObama in US rampi laknak a co hnu ihsin US rampiih hmun thupi le cozah zungsang pawl ah Christmas cawlh caan sunglawi ih an lawmawknak le duhsakawknak an hlan awk mi ‘Christmas Lungawi Co Hram Aw’ (Happy Merry Christmas)timi cu ‘Cawlhnuam Lungawinak Co Hram Aw’ (Happy Holiday)tiin a thleng. Trump in lalnak a co veten Happy Holiday ti nawnlo in […]\nNick Vujicic cu kut le ke neilo cingih Pathian thuthangṭha phuangtu le Bawipa ih ṭhatzia phuangtu a si. A mai nun ruangah leitlun mi tampi thlengawknak le Pathian duhdawtnak an cohlang. Zianghman tuahthei ding ih an ruah lo mi a sinan, a tum ruhnak ruangah kutke kimlo si cingin ziangkim a tuah in a tham thei. A natnak vek nei […]\nTulai fang leitlun mipi pawl ih ngaihven bik mi lakih pakhat; Israel khawpi hrang Jerusalem a si ding tiih USA president Trump ih a thusuah mi thu cu mizan sunah UN pawl in rorelnak an neiih hlit kir sal dingin an rel. Hi lairelnak ih VOTE an thlaknak ah ram 128 in an duhlonak an vote ih ram 9 pawl […]\nProf. J.Khum MA/MEd (Birmingham, UK), PGD in Eng (Oregon, US), PhD (Candidate, Rzeszow- Poland) (A Voi 22-nak LZP Senpi Pumkhawm ih Saya J Khum ih Paper) Mino Mino cu ti sin, tuah san duh ta hrim hrim. Vun tuah san hnu khalah a se lam ngah ding mi hnakih a ttha lam ngah ding mi lawng ruat, mah ringaw tawk […]\nA Vei 2-nak Chin Cangan Zuamawknak ih laksawng ngahtu pawl cu a hnuailam vekin an si. Biazai (Poetry) Pakhatnak – Salai Meshak Eng (Thulu- Santiluan) Pahnihnak – Salai Mamang (Thulu- Hellram Sangka) Pathumnak – Salai Ronal Cung Nei Thang (Thulu – Tuarzia Ka Thiam Leh Ko Ingnge) Nganca Mawi (Essay) Pakhatnak – Salai Phenthlam (Thulu- Diriam Tak ih Nom) Pahnihnak […]\nSalai Sianglianuk Kianghrol Chinmi khawvel ahcun Christmas le Boney M timi hi tthen theih lo vek a si. December thla sung a rung thlen cun Boney M. pawl ih hla hi hmun tin ah kan suah cio. Germany ram ih dinsuah mi Boney M. awnmawi band hi an awnmawi fehdan a ttha in, an aw khal a rak ttha (a […]\nFalam Christian Fellowship Singapore cun kum 2017, December 25, Christmas sunah Gospel concert a nei tum ih hlasaktu dingah Mai Far Men Par le Mai Van Nei Man sawm in țingțang tumtu ah Salai Zante, Praise & Worship hruaitu dingah Salai David New a sawm thu theih a si. Hlasaktu ding le awnmawi tumtu ding pawl cu December 21 sunah […]\nSalai V Bawi Lian Aw tiin Awtlang fiang le mawi, hmuihmel ti khalin santhar mino pawl ih an buaipi mi, nun can tilam khalah Pathian ṭihzanak nei zettu, Myanmar rampi huap ih theihlar kan Chin mi hlasak thiam lakih tufang ih par mawi laifangtu, Fred, Dika hi USA ram ih Chin mi le Europe, ramleng mi pawl in an sawm […]\nAsia ram men silo leiltun mino, suakthuan, tleirawl pawl ih atcilh mi K-Pop, SHINee ih hlasaktu Jonghyun ih ruang cu tuini ah lungkuai le sianglo cingin an vui liam. Kim Johng-hyun kum 27, Jonghyun tiih theihlar mi cun thinpitnak ruangah amah le mah a that aw tiin an nemhnget. A rualpi pawl hnenih a netnak cakuat mi pawl ah hminthanak […]


C.Ronaldo Tel Loin Real Madrid An Hlawhtling Tuk Lo Ding – Agent Mendes – Times Of Chinland\nC.Ronaldo Tel Loin Real Madrid An Hlawhtling Tuk Lo Ding – Agent Mendes\nReal Madrid in C.Ronaldo an zuar dan ah a palai Mendes a lungawi thei ve lo ih C.Ronaldo tel loin Real Madrid an hlawhtling tuk lo ding tiin a rel.\nMendez hi C.Ronaldo ih palai a si bangin ziangkim ah C.Ronaldo thuhla buaipitu pakhat a si.Ahleice in club thawn thurel ding an neih tivek ah C.Roanldo a buai ciamco a tul lo ih Mendes in ziangkim a rak relsak theu.\nMendes cun,”C.Ronaldo hi bawhlung thuanthu ih player thabik a si tlunah bawhlung leitlun uktu a si.Minung men siloin Alien vek rori a si ih a thiamnak a turu tuk.England ah thilmak a rak tuah zo ih Real Madrid thuanthu khalah player thabik a si.Curuangah ka lo sim ding ,C.Ronaldo tel loin Real Madrid an hlawhtling tuk nawn lo ding.\n“Real Madrid in champions league vei 4 a cawi tum khalah C.Ronaldo a thupi zetih kum 5 sungah champions league laksawng pi vei 4 a cawipi thei.Tuahcun C.Ronaldo in Juventus hrang thuanthu thar a ngan thlang ding a si,” a ti.\nC.Ronaldo hi Juventus thawn Super Coppa a cawi zo ih Serie A ah champion dingin a dinhmun a thazet.Culawng siloin Champions league khalah quarter final an lut zo ih champion an tumzet a si.\nMourinho Ih Duhthusam Champions League Quarter Final Draw


ALBERT EINSTEIN IH THLUAK LE MITMU – Times Of Chinland\nALBERT EINSTEIN IH THLUAK LE MITMU\nFebruary 12, 2018 admin1 G K 0\nLeitlun scientist ropi Albert Einstein cu 1955 kum April ni 17 ah a thinhnaka na in Princeton sizung ah a cekawter.Cutin a thaisun ah a thinhnaka thihri puar in a thi.Kum 76 ih thitu Einstein thihhnu ah thilmak zet pakhat a thlengcih.Cucu a thluak thatuk an phorhsak mi hi a si.Hivek ih a thluak thatuk cek dingah April ni 18 ah Dr Thomas cu Sizung ah a ra thlengcih.Dr Thomas cun Einstein ih taksa cu a khuaitheh hnuah a thihnak san cu a phuang a si.\nDr Thomas cun Einstein ih thluak cu a phorh ih thaten a tah.Dr Thomas cun Einstein ih thluak cek ding timi a sinan tutiang Einstein ih thluak result cahnah in hmuh ding a um lo cu thilmak a si lala.Dr Thomas cun Einstein ih thluak cu a phorh ih siat thei lo dingin formalin si thawn a ciah.Cun a mit khal a phorhsak ih Einstein ih mit sibawi Henry Adams hnenah a pek.Tukhal ah Einstein ih mitmu cu New york khawpi ih hmunhim pakhat ah thingkuang sungah a umlai ti si.Dr Thomas cun Einstein ih thluak le mitmu a phorh theh hnuah a taksa cu a vuiliam ti a si.\nHiti a thluak le mitmu phorhsak cu Einstein ih duhdan a si lo.Einstein cu a taksa hi mei ah urkang in a vutcam khal zohman ih theihlonak ih thehdarh theh ding kha a duh mi a si.Hiti a thluak le mitmu an phorhsak cu dan khal in a siansak lo mi a si.Dr Thomas cun a phorh mi mitmu le thluak pawl cu thate in cekfelnak an neih hnuah Science cabu ih record tuah dingin Einstein ih fapa Hans Albert hnenah thukamnak a rak tuah mi a si.April ni 20 ih suah mi New York Times cun Dr Thomas cun Einstein fapa ih siannak in tuavek ih thil a tuahnak a si tiah an tarlang.\nDr Thomas cun amai bulpak Office ah Einstein ih thluak cu cawhtawlh pi sungah Princeton Sizung ihsin an dawisuak tiang cu a ret.Dr Thomas cun a hnatuan an dawisuak ihsin Einstein ih thluak cu la in sizung in a suak.Dr Thomas cu Pensilvania University ah feh in mithiam pakhat ih bomnak in Einstein ih thluak cu sem 240 ah an can.Cuti an can mi thluak cu mipi hnenah a pek.A tanglai thluak pawl cun zalung 2 sungah ret in amah in a kilkhawi.Dr Thomas cu 2007 ih a thih hlante ah a kilmi Einstein ih thluak cu Princeton Sizung ah a apsal ta.\nKum 50 lenglo thate ih an kilkhawi mi Einstein ih thluak hmu duhtu cu mipi lakah an tam ciamco.Einstein ih thluak sem tete a cotu mithiam zingzoitu pawl khal cun Prince Sizung le Pensilvania University ah an co mi thluak pawl cu an apsal.Tuah cun Dr Thomas ih candarh mi Einstein ih thluak pawl le Dr Thomas Harvey ih thluak thuhla ngan mi ca pawl cu Philadelphia Mesium pakhat lawngah hmuh ding a um thlang.\nTHLA 17 FANUTE SUALPITU KUT TANSAK\nZUARTHUP DING RUL 206 KAI LALA


Ralkap In An That Ih An Phum Hngal – Meifar\nRalkap In An That Ih An Phum Hngal\nJune 30, 2021 admin Lawrkhawm 0\nMandalay, Pyigyidagun khua ih um tlangval kum 20 mi Ko Wai Phyo Aung cu ralkap in an kap that hnuah an phum hngal. An vengsung ralkap lamtang, dalan U Tin Tun in mi loram a laksak, ralkap ih bawmnak in mi loram cu a lonsak.\nJune 28 zinglam nazi 9:00 hrawngah loram neitu le dalan cu tongkam an el’aw, loram neitu cu Ko Wai Phyo Aung ih hmeltheih a si ruangah ava zoh ve. Cutin an buai ruangah U Tin Tun in ralkap pawl a ko.\nRalkap pawl an va thleng veten an kap ciamco hngal ih Ko Wai Phyo Aung cu a hmun ah a thi cih. Midang 2 khal hliam an tuar ih an kai.\nJune 29 zan ah “Loram buainak thuhla cu ralkap pawlin an va tifel tum ih tlakrawh thawn an rak deng ciamco ruangah ralkap in an kap ve. Mi pakhat an kap ngah ih 2 cu hliamtuar in an kai” tin ralkap thuthang ah an phuang.\nMithmutu pakhat in “Zohman in ralkap an deng lo, an do lo. Lo neitu le dalan lamtang pawl cu hmun dangdang ah an ding khawm veve, ralkap pawl an va thleng veten an kap ciamco hngal” a ti.\nKo Wai Phyo Aung innsang pawlin ralkap sakhan ah a ruang an va dil nan an rak pe duh lo, a thih lai zuk lawng an rak hmu. Ralkap pawlin an phum hngal ruangah a ruak um loin a innsang pawl vuinak caanserh an tuah.\nThu An Sut Ih An Hremnak Ah A Ke Tin An Dirsuak


Taliban Pawl Phen Ah China Le Russia An Um – Meifar\nAfghanistan ramsung buainak cu tulai ah a lar zet, an president khal ramdang ah a tlan zo. Zarhpisun ah Taliban hriamkai pawlin an khawpi Kabul ih an president office ah umhmun an va khuar thei.\nAfghanistan mipi pawl khal Taliban pawl ṭih ah an ram an suahsan tum ih airport ah an buai vutvo, airport ih an buai tuk ruangah security in minung 5 hrawng an kap that. Cun, minung 2 cu vanzam an rak vawk man nan vanduai thlak zetin an tla that.\nUS ralkap pawlin kum 20 lenglo an rak umchilh zo hnuah an tlungsal cu Taliban hriamkai pawl khal an ra langsal ve. Afghanistan ram cu official in Taliban pawlin an la tin an phuang hrih lo nan hmuntinkim ah Taliban pawl an umkhat thluh zo.\nAfghanistan ralkap hlun pakhat in “Kan ram ka suahsan lohli a ṭul, ralkap ṭuan zo ka si ruangah Taliban pawlin in bat ding” a ti. Taliban pawl cun “Zohman tuahmawh an tum lo thu le phuba lak an tum lo thu an phuang ve ih daiten an kuthnuai ih um dingin thu an phuang.\nHitin an buainak ah ramdang pawlin an milesa cu an ko tlung thluh ih Afghanistan ramsung ih um an embassy khal an khar. Asinan, China le Russia cu an khar ve lo ih Taliban hruaitu pawl thawn an tongaw thu theih a si. Taliban pawl an cangvai nasa hlanah an palai in China le Russia upa pawl ava tong zo ih ziangthu an rel ti cu theihfiang a si lo.\nChina foreign ministry Hua Chunying cun “Innhnen aw, rualpi ṭha an sinak thuhla le Afghan mipi pawl ih duhhrilnak cu kan upat a si” a ti. Russia thuphuangtu Nikolai Bordyuzha khalin “Central Asia ramsung ah daihnak kan duh asilen Taliban pawl kan biak a ṭul” a ti.\nThinlung Mawi Misual Pawlkom In Ralkap Lamtang Khua Lal A Lu An Tan


Ralhraang ralkap in duh tawk ih mipi an that ngam nak san relfiang - Falam Online Media\nRalhraang ralkap in duh tawk ih mipi an that ngam nak san relfiang\nRalhraang ralkap in tuhlan ah siseh, atu ih a cang rero lai mi mipi a burbur ih thahnak le rammi par ah duh tawk ih rapthlakza sualnak an tuah mi pawl cu thilsual an tuahmi par ah hremnak an tuar dah lo mi thawn tampi a pehpar aw ti`n UN palai U Kyaw Moe Tun in a rel.\nJune 13 ih tuah mi UN General meeting ah cutin a rel mi a si ih, a rel duh san cu UN le leitlun remdaihnak thawn pehparmi pawlkom dangdang pawl in Kawlram thu buai an ngaih sak tawk lo, an hnaṭuan ding mi an ṭuan tawk lo ti`n a sim duh san a si.\nU Kyaw Moe Tun cun tu dinhmun ah Myanmar ramsung dinhmun a sia zet lai ih, ralhraang ralkap in a burbur in mi an that hlei ah raltlan tampi um in mipi harsatnak an pe. Cuihtlunah a thuptei` damsung thawngthlak le thih daan tat mi mipum 200 luan an um zo a ti.\n“Cuvek cangvaihnak pawl cu human rights pawlkom le rintlak pawlkom pawl in an dem nasa nan, rapthlakza thil sual an tuah mi par ah atakin hremnak an tuar lo ruangah tuvekin an cangvai ngam a si” tiah U Kyaw Moe Tun cun a ti.\nTu dinhmun ah ramsung mipi lungrualnak, rual zetih doletnak, sual an tuah mi par ah leitlunhuap pawlkompi pawl ih hmual neimi hrem peknak, Raltlan le harsa pawl bawmnak tipawl cu atufuang ramsung mipi ih kan ṭulbikmi a si tiah U Kyaw Moe Tun cun a rel bet hrih.\nCuvekpawl atakih cangsuak thei ding cun UN, ASEAN le kan ram hnen pawl ih bawmnak, ramdang thawn ralthuam dawrawknak khap sak, ralhraang pursum tuahnak tivekpawl hmual nei le felfai zetih phit sak kan ṭul ti`n U Kyaw Moe Tun cun a rel a si.\n← Sweden ram ih Sexy Hnawmpung in Mipi a hiip zet\nAA in Ralhraangbawi Min Aung Hlaing a kop duh lo nak san Thudik →\nMipi mawṭaw Vawsiattu phungki pawl hum in Palik an cangvai\nMipi ralkap pawl in Ralhraang Sakhaan Urkaang\n“Silent Strike” nipi ah kan ram dinhmun ciang zetin langfiang\nDecember 10, 2021 Ni Hnem Sung 0


NY Times ih Cartoon, ziangtin na ruat? | VCTH\nNY Times ih Cartoon, ziangtin na ruat?\nHome » Thlirnak » NY Times ih Cartoon, ziangtin na ruat?\nBy vcth on February 8, 2016.\nNew York Times ih cartoon suaitu Mr. Heng in tulai Kawlram ramkhel um daan zuk a suai mi cu mi tampi mit a lak zet. “Pi Suu Kyi cu ralkap pawl in a dunglam in duh tawk in an khal tiin a suai.”\nZiangkhal va sisehla Kawlram ramkhel thu ah tulai fang ih hmanmi 2008 constitution in ralkap hi thu neihnak tampi cu a pek cia. Constitution an thleng theih hlan sung cu ralkap cu hmun thupi ah an tel ringring ko ding.\nA pahnihnak ah Pi Suu Kyi in cozah thlengawk caan (transition period) hi thupi in a ruat. Thleng aw ta phot sehla a tangmi thil, rem tulmi cu neta ah nuam teten kan rem vivo ding ti deuh in a feh a bang. Khoh tukin a feh pang le 1990 lai vek a cang thei runagah kap hnih hrang a tha bikmi zin zawh in a feh tiin ruat sak thei a si.\nA pathumnak ah Kawlram ah ralkap hi tam le mal cu an thupi ringring ko ding. Zalennak kan ngah thok ihsin tuni tiang ramsung ral a um ringring. A thok ahcun ramsung ral hi ramkhel thu ruangah a si deuh nan neta lam in cu ramkhel thu lawng siloin miphun thu, pursum thu pawl ruangah tla a si. Hriamhrei kai pawlkom an um sung cu ramsung ral cang thei dinhmun a si ringring ruangah ralkap hi a si ding hnakin thupi in an um theinak a si.\nTulai thu vakvai a um ve mi pakhat cu Pi Suu Kyi president cang thei dingin a dawn khamtu 59f rem dingin thu ah ralkap in an dilmi NLD in a lungkim ahcun 59f rem ding ti vek thu a um. Ralkap in ramthen hrekkhat le ramkulh hrekkhat ah Chief Minister pawl an dil ti a si. Cui an dilmi NLD in a pek ahcun 59f rem ding thu ah ziang thu buai hman a um lo ding ti a si. NLD in Pi Suu Kyi president caan theinak le ralkap ih dilmi ape-azu an tuah a si ahcun hi cartoon hi a dik zet ding. Asinan hi thu cu thu vakvai, mi ih titi men mi a si ruangah a dik tiih ruat thei cu a silo.\nThe Chin Voice, January 2014


Leitlun mipi hmai ah SAC ralhraangbawi Min Aung Hlaing a Mualpho | Falam Online Media\nLeitlun mipi hmai ah SAC ralhraangbawi Min Aung Hlaing a Mualpho\nOctober 15, 2021 October 15, 2021 Ni Hnem Sung\t0 Comments\nMi ram buainak ah hrolh aw lo ding timi thurin fehpitu ASEAN cun mangbangthlak zetin October thlacem lam ih tuah dingmi ASEAN hruaitu pawl meeting nakah SAC ralhraang telh lo dingin tuini October 15 ah thu an rel cat tiah theih a si.\nHitiih an hrem tum nak san cu tuhlan thla 5 luan zo ih ASEAN meeting thusuak pawl SAC ralhraang in a thlun duhlo ruangah a si ih, curuangah Oct 26-28 ih tuah dingmi ASEAN leaders’ summit ah SAC ralhraang Min Aung Hlaing sawm tel lo dingin thuthluknak an tuah mi a si.\nRintlak Hram 5 in Reuters hnen ih an sim dan vek a si le ASEAN leaders’ summit ah Min Aung Hlaing aiah ramkhelnak thawn pehpar lomi midang an sawm tum ti a si.\nHram dang pahnih khalin “ASEAN thu bot cat mi SAC ralhraang in a cohlang lo a si cun meeting nakih Myanmar tohkham lawngter dingin ASEAN ministers in a lungkim zo” tiah Reuters hnen ah an sim bet hrih.\nASEAN to exclude Myanmar junta chief from leaders' summit – sources https://t.co/REonDxmzSM pic.twitter.com/lVJetFd3fK\n— Reuters World (@ReutersWorld) October 15, 2021\nHitiih, ASEAN leaders’ summit ih Min Aung Hlaing an sawm tum lo mi cu ASEAN sungtel ram pawl thawn naiaw zettu Min Aung Hlaing hrangah zah thlak zet a si ih, a rualṭha tiih a ruahmi ramhruaitu pawl in an phatsan tinak a si. Hih thu thawn pehpar in Reuters in SAC ralhraang a pehtlaih nan ralhraang pawl in an biak duh lo.\nASEAN leaders’ summit ih Min Aung Hlaing an sawm tum lo mi cu Official in an phuang hrih lo ih, thaisun October 16 ah ASEAN chair Brunei ram palai in Official in a phuang ding tiah Reuters in a ngan a si.\n← Lungputpi neitu Thlanrawn khuami pawl ih Annka\nVui sual rual in PDF Sakhaan luhcilh →\nRalhraang SAC ralkap an mal thlang zia a lang fiang vuarvi\nHpakan Leimin ah Minung 20 hrawng hlo\nPDF in ni 4 sung ah SAC ralhraang 200 lenglo Nuai That\nJuly 10, 2021 Ni Hnem Sung 0


Ziangtin Ziangruangah America ram a rak thangso - Hre Mang\nZiangtin Ziangruangah America ram a rak thangso\nZiangruangah America hi a thangso?\nAmerica ram ziangruangah a thangso timi hmuhdang le thlirdan kiltin ihsin khaikhawm hnik uhsi.\n#1. Khristian Mission perspective: Khristtian pawl hmuhdan\nLeitlun thuanthu kan zoh asile leitlun rampi pawl hi Pathian ramkauhnak ding hrangah Pathian in tumtah nei in a rak thansoh ter mi an si. Greek Empire cah lai ah Greek pawl an rak fim tikah an fimnak thiamnak hmangin leitlun milai (civilization) pawl kekar hlapi an rak karpi. An tong cu Bible ngannak tiangah rak hman asi ih leitlunah milai fimnak, khawruah thiamnak thawn milai thinlung cu an rak timtuah. Greek Empire hnu ah Roman Empire kha a rak cak ciamco. Roman Emperor, siangpahrang Constantine cun AD 333 hrawngah a ramsung mi hmuahhmuah cu Khristian ah a can ter. Cui hnu ah Roman Empire a cau ih European ram misa, Vikings pawl an rak cak ciamco. Viking pawl cun Roman ramsung misa khristian zumtu mi tampi pawl kha salah an kaih ih an ramah an hruai tlung. Cutikah Khristian sakhua nak cu European ram tiang a karhzai vivo. European Empire pawl a rak cak vivo ih leitlun tipikaan in milai uk awknak le pursum leilawnnak ah an rak vak vivo. Cutikah Khristian biaknak khal leitlin pumah a rak karh vivo. European sumdawng pawl thawn khristian Missionary pawl khalin leitlun hmunkipah thuthangtha an rak phur thei ve. British Empire, nitla dah lo lalram cun leitlun hmun tintian ah khristian biaknak a rak karhzai ter. Cozah in Khristian sakhuanak a rak karhter ti si loin cozah lam in leitlun ramtin an rak uk tikah missionary pawl khal awlten sumdawng le cozah hnatuan tu pawl thawn an feh tlang thei, cutin thuthangtha karhzai ter a rak si. British Empire a rak cak tuk tikah leitlun tong (world language) tiang a rak suak thei ih Pathian hmanrua thazet pehtlaih awknak leitlun pumhuap in rak neih asi. Mirang tongin Bible leh vivo asi ih leitlun tong dangdang tiang in Bible cu rak leh asi. Asinan a tu ahcun British lalram san a cemzo. Tu ahcun British ram ah cawlhni tin Biak Inn ah a khawm aw theu tu hi an ram mipi zate lakah 30% (za ah sawmthum) hrawng lawng an si an ti. (Statistics?). Leitlun ralpi voihnih nak cem hnu ah an ukram pawl cu zalennak an lak vivo vekin\nsakhuanak lam khalah an tlaniam vivo. Missionary an thlah mi khal an mal deuhdeuh. Cutin leitlun ramkip ah thuthangtha karhzai nak ding hrangah Pathian in a hmanmi rampi cu dung a tawlh ih hmanruatha asinak a tumsuk vivo.\nCulai lakah Europe ram ihsin a rak tlansuak mi, zumnak ruangah harsatnak rak tong tu pawl, European misa pawl cun America ah ram an rak din ih an ram dindan danhrampi (constitution) khal Pathian thu thawn rem aw cetci in rak tuah asi. America ram dindan danhrampi thu hmairuai ah “Mi zokhal rualran ten sersiam an si” ( All men are created equal) tiah an ngan, “milai cu sersiam mi kan si” tiah an pom ih “ mi zokhal rualran ten sersiammi” kan sinak an phuang suak fawn. An tangka par khalah “Pathian kan rinsan” (In God We Trust) ti rori in an rak ngan. Cutin America pawl hin an ram uk awknak le kaihhruai awknak cu khristian thuken par ah hngat aw in ram an din, an hruai hlei ah, leitlun khawmual kiltin ah missionary an tlah ih Bible cu leitlun tong citintian in letsuak thei dingin an rak bawm. Zumnak lam casuah mi a phunphun an rak suah ih leitlun hmuntin ah US $ sum ti cawk lo sengin Pathian ram karhzainak ding hrangah Pathian in a hmang hai. Asinan America hi a than a tawp zo tiah mi tampi in an sim ih an ramsung ah sual citintian, Sodom le Gomorrah ah a rak um dah lo mi sualnak tiang hman a um zo ruangah an ram cu nuam tete dung a tawlh hrethro zo asi tiah mi tampi in an sim. Asinan tuisun nitiang America in leitlun hmuntin ah Pathian ram kauhnak ding hrangah sumpai an thawhsuak mi le hna an tuan mi hi leitlun ramdang thawn tahthrim asile a namen lo asi. A tawizawngin sim asile leitlun kiltinah Pathian thuthangtha karhzai ter nak ding hmanrua ah America cu Pathian in a thlawsuah asi ti ah Khristian mission hmuhdan cun sim asi.\nAsile, America a tumsuk asile zo in a ai a awh ding, China, India, lole ramtin kawm, lole Khrih a rasal lohli ding maw? Leitlun uk awknak lam zoh ahcun mi tampi in European Union, China, India pawl hi US vaw thla tu dingah an thangso rero lai asi tiah an sim. Hi thu cu tampi sim loin cawlhsan ta hrih sehla.\n# Political view:\nPolicy: American political system hi Adam Smith in a rak simmi vek “Milai pakhat cu amai duhnak vekin zalen zetin hna a tuan tikah a tambik a tuansuak thei asi” timi ah hngat aw mi Economic policy le Pathian thu ah a hngat aw mi “milai bangrannak hnuaiah mipi uknak,” “Democrcy” uknak ah a hngat aw mi rualrannak le zalennak thuhram ah hngat aw aw in an rak din tikah an thangso cak. Democracy uknak cu a famkim cu asilo nan milai thuanthu ah a tha bik, le a thangso bik uknak kan neih mi ah a cang. Mi zocio khalin an zuam le taimak zatin tuan theinak zalennak an neih tikah ram a thangso cak.\n# Social perspective:\nMithar pawl dinmi: USA cu European ram ihsin a vai mi mivai pawl dinmi ram asi tikah thazang thar, thinlungthar thawn thuanthu thar an rak din tikah hna an tuan, an zuam, an tairial. Tutiangah USA hi ram thangso pawl lakah hnatuan bik an si ti asi. (US ah fulltime hnatuan hi 40 hours/week, zarhkhat ah nazhi 40 asi ih mi tamsawn in second job, hna pahnih lole zarhkhat ah 40 hours hnakih tam hna an tuan theh.). Cun mivai um khawmnak asi tikah leitlun hmun tin ihsin mihleifuan, fimfilawr, mifim thatha tawn khawm awknak asi ih fimnak lamah an tlancak tuk. Jews mifim tampi umnak ram khal asi. European ram ihsin America ramah rak vai hmaisa tu pawl hi European ram ah biaknak, zumnak ruangah hremnak tiang an rak tong. Cutikah America ram hi Pathian in an hrangah a ruatsak mi, Israel pawlin Canaan ram an pan vekin, an rak ruat mi asi. Cutikah America ram rak thleng hmaisa tu pawl hi zumnak le thinlung lamah an cak ih tairialnak thinlung an rak nei. An thlen pekah harsatnak maktara an rak tongih mi tampi an thi nan an zumnak le thlacamnak cu Pathian in a sang hai ih lennak khal a pek hai asi. Cun ramthar an rak din thawk tikah khuahlan nunphung tha lo (social cultural evils), Europe ramah an um laiih thinlungput sia pawl tla an tanta theh ih ramthar ah thinlungput thar thawn lungrual zetin khua an rak sa ih hma an rak la. Cutin senpi vangtlang thangsohnak lamzin thazet an rak sial.\n# Thlawmngainak: American society hi a lenglam ihsin a zoh tu pawl cun Poitics le economic system that ruang lawngah a thangso tiah a ruat tu tla an um men thei. American pawl in thawh hlawm, laksawng, senpi vangtlang hrang, mipi hrangah sumpai an thawh mi, volunteer hna an tuanmi, tlawmngainak in an tuan mi ruangah an society hi thaten an tungdingih an dinsuah theinak ti ah kan sim asile a dikzet ding. American pawl in, tangka lawng siloin, thazang, an khawsung thansohnak, mi harsa bawmnak hrangih hna an rak tuan mi, Volunteers hours le sumpai an thawh suah mi pawl zoh asile mangbangza ngaingai asi. Cucun an society hi a sawhhnget in a kilhim, a hrisel ter in a thangso ter asi. Cun hnatuan lawng asilo, ram hruaitu pawlin sualnak lamzin, diklo le dinglo zetin ram mipi bungrua (public resource) an hman pang tik khalah mipi lak ihsin thih ngam in a dingngam, a do ngamtu an rak um ringring. Zalennak an neih tikah senpi vangtlang le miphun rampi hrangah ziang a tha, ziang a tha lo, ziangvek ram hruaitu in mipi a siatsuah in a titha ti ah zalenzetin an rak ausuahpi ngam. (Laimi pawl tla cu kan pu/hruaitu pawl cun mipi thihnak lamzin ah hruai/fehpi cuahco khal sehla zohman cipcap, ka aang ngam an um lo ti nan umnak kawhhran, veng, khua, cozah cio ah nan hmu theu ding. Cucu siatralnak hram, thansohnak daltu asi.)\nZiangtluk in America mipi pawlin an ram le miphun, mai khua le umnak cio ah senpi vangtlang, hmasawnnak hrangah an pek ti hliakhlai le theihbet duh um asile himi cahram, USA Misa pawl Pek awknak :\nsiar awla tampi a lo bawm ding.\n# Fimnak: Cun biaknak lam rak hruaitu pawl in ca an rak zirh ih University tumpipi an rak din hmaisa. Cutikah fimnak citiantian ah hmaihruai tu an rak si riangri. A tu ih America ramih Univeristy tumpipi pawl khi khristian pawlin an rak dinmi an si, biaknak lam zirh awknak a rak si nan santhar ah secular tlawngah an rung canglanta.\n# Leitlun buainak thuanthu-Ralpi voihnihnak ihsin hlawkmi: Leitlun ralpi voihnihnak a rak suak tikah USA hi khalai ih rampi lakah a him umsun a rak si. Pearl Harbor Japan pawlin an rak kapsak mi cu kha lai ih European ram le Japan pawl tuar mi thawn tahthim asile rel tlak asilo. Leitlun ralpi voikhatnakah 37 million lenglo, le, leitlun ralpi voihnih nakah milai 50 million ihsin 70 million lenglo an thi, a hrekin 78 million lenglo an ti. Culai ah leitlun ralpi voihnih nakah American mi cu Pearl Harbour Japan pawlin an kap tikah American milai 3000 (thawngthum) lenglo an thi, ti asi. Leitlun ralpi a voihnih nak ah Germany, French, British, Spain, Russia, Japan pawl kha sumpai, milai nunak, ralthuam maktara, ti cawk lo, cemin an rak kap awk rero laiah USA cun cu pawl ram hnenah a ralthuam ti cawk lo a rak zuar ih leitlun ralpi voihnihnak a tawp tikah US cu leitun milian bik ah a cang ih European ram pawlin leiba ti cawk lo USA hnenah an rak nei. Cutikah USA cun zo hman ih tham ban rual lo ah sumpai lennak lamah siseh society sawhhnget awknak lamah siseh a rak hnget khoh ta. European ram pawl cu an sawp neknek, an calcau theh. Rusian khalin a tuar tuk. Japan khal cu thotho.\nCuruangah Amrica hi Pathian a thlawsuah asi ti cu a fiang, midang hnakin thlawsuah tamdeuh a pek kan ti lo hmanah.A thupi bik, America ram thansohnak cu ram rak dintu pawlin Pathian nung zumnak an rak nunpi ih rampi uk awknak, kaihhruai awknak, le rampi bungrua an hmannak pawl khal Pathian thuthangtha karhzainak hrangah an rak hmang. Cuvek thotho in milai pawlkom awknak, mivai le harsa raltlan pawl beunak sangka ong in, senpi vangtlang thatnak hrang khalah Khristian zumnak an rak nunpi ih leitlun khawmual tintah Thuthangtha, dingfelnak, rualrannak, le thiltha tuahnak an rak ausuahpi tikah mangbangza in Pathian hmanrua ah a cang asi ti ah sim theih asi.


Tio Khua In High School An Ngah, Zirhtu Daih Awlo - Chinland Today Media\nTio Khua In High School An Ngah, Zirhtu Daih Awlo\nJune 24, 2015 3:22 pm·0 comments\nZuktu : Lal San Luai\nTio Khua pawl cun High school an ngah thok ih lawmnak caan serh khal June 23 ni ah an hmang. Rih khawtlang bawi le Falam peng fimzirnak tlangbawi pawl khalin an tel pi ve. Tlawngta nauhak pawl in lungawinak hla le laam nak thawn caan an hmang.\nAn tlawng thar onnak ah Falam peng fimzirhnak lam ih tlangbawi U Saw Thang cun, nauhak tlawngta pawl hnenah zuam sin dingin le nu le pa, tlawng saza/mah pawl ih ṭuanvo a tum vivo ding thu pawl le phun 10 ong thei ding ih zuam dingin forhfialnak a nei. Rihkhawdawr Middle tlawng uk bawi U Thein Win khal in thucah tawh simnak a nei. Hi tlawng hi Tio khua um nu le pa, tlawng saya/mah pawl ih an ṭankhawmnak le an zuam khawmnak ihsi ngah a si thu, Tio khaw bawi Zaua cun a sim.\nTlawngta nauhak 600 lenglo an neiih zirhtu tlawng saza 11, zung hnatuan 3 le bawmtu saza/mah 5 pawl an um. Tio tlawng uk bawi cu Daw Ngun Za Hngel a si. Tlawngta nauhak pawl an tam nan zirhtu tlawng saza/mah an daih awlo. Tlawng inn khal sak bet a ṭul nan uktu lam upa pawl in zianghman hmalaksaknak a um thei hrihlo tiin Tio laihlum pakhat cun a sim.\nTio High school hi kiangkap khua ihsin nauhak ziang maw tizat in a ra kai. Ahleice in Vutbuak, Kawilam(Tedim peng), Lianhna khawhlun le thar, Cawhte, Ticirh le Hmunluah (Falam peng) pawl ihsin an kai.\nTio khua hi inn khi 400 lenglo an si. Tui dinhmun ah phun hrek ihsin phurriat tiang tlawngta nauhak 600 hrawng an nei. Tio ih tlawngca an zirthok nak cu 1993 kum ah a si. Cumi laia ahcun Tlawnginn a um hrih lo. Private in Rih half-class (တန္းခြဲ) in an rak zirh. 1998 kum ah acozah basic school an ngah ih tlawngta 67 an rak um. မူလြန္ hi 2006 ah an ngah. လယ္ခြဲ (half-middle) hi 2010 ah an ngah. Middle School (အလယ္တန္းေက်ာင္း) hi 2013 ah an ngah. Cun tu hi ထက္ခြဲ half-high school 2015 ah an ngah.\nFalam pengpi sungah tlawng (school) 176 a um ih, tui kum ah Tiau le Vuibulah khua in ထက္ခြဲ an ngah.\nTlawng Onlai, tlawngta pawl in laamnak thawn an lawm


Nunau Mawi Tertu - Chinland Today Media\nNunau Mawi Tertu\nApril 24, 2009 1:34 pm·1 comment\nMawi ti mi cio cio khalah, leiram, thingkung, pangpar le thil dang hmuahhmuah mawinak hnakin, Pathian sersiam mi lakih cungnung bik, amai hmuihmel vekih a sersiam mi milai “nunau” mawinak hi cu, a thupi bik, a ropi bikin, a sunglawi bik ih, ngai thupit tlak bik khal a si. Leitlun minung zo zo khalin, nunau pawlih mawinak ngaisang lo le sunlawih lo kan um lo. Nunau mawinak diktak famkim tertu cu taksa mawinak, lole lenglam langdan (physical beauty, or external appearance) hnak hmanin, sunglam mawinak, lole ziaza `hatnak le fimvarnak a si sawn.\nZumtu pakhat dinhmun in nunau pakhat cu ziang ti’n na tah ding? A hlutnak, a mawinak diktak le a nunau sinak zate cu ziang bik zoh in na sim ding? ~awng dang cun, nunau pakhat ih mawinak diktak cu ziang bik zohin na thei thei ding? A tlangpi thuin, milai in nunau mawinak kan hmuh dan cu bite a si. Nunau pakhat a mawi, mawi lo kan ti `heu mi cu hmuh theih pawnlam (ruangrai le hmel) a mawi maw mawi lo ti hi a si.\nAsinan Khawzing in nunau mawinak a tah ve dan cu a kau cuang.\nPathian hin mawinak – pawnlam mawinak (hiarnak suak tertu mawinak telin) a dokalh lo, ti cu Cathiang ihsin kan thei thei. Pathian cun danglam zet le thil dang thawi tahthim ban loin “nunau cu mipa hrangah” a tuah (1Kor.11:9). Nunau cu mipa hrangih sersiam hrim hrim mi a sizia cu mipa si poh in nunau an hmuh vetei an um danin a theih theih. Mipa le nunau an rualremzia Pathian in a hmuh tikah, “a t’ha ngaingai” ti’n a lungkimzia a lang ter (Seem. 1:31).\nLenglam mawinak le sunglam mawinak, an pahnihin, nunau mawinak hrangih Pathian khawkhan mi ah an tel veve. Asinan Pathian in hmuh theih (taksa le hmel) mawinak hnakin cungnung le thupi deuh ih a ret mi cu sunglam (thinlung, lung put, nuncan, ziaza) mawinak a si.\nNunau mawi diktak cu, zah um, mi rel hmang lo, supaw thei le ziangkim ih rinum, (1Tim 3:11) a si ding ti a si. Nunau pitling si dingih thil t’ul bik pawl lakih “zah le upat tlak, zahum ” ti mi cun, ziaza t’hat le nuncan mawi ruangih zah tlak a sim duh mi a si.\nHi “mi rel hmang lo” ti mi hin a se lamih mi va rel a kawhhmuh ih, hi mi va relsiat ti mi ah phun thum a um. Pakhatnak cu thei cingin siatsuah tumnak thawi mi va sim siat a si. A pahnihnak cu duhsak zet vekih lang aw terin mi pakhat khat thu va rel a si. A pathumnak cu thin thiangtei’ mi va rel a si. A cancan ah mi pakhat khat cu thinlung thiang ten a sinak midang pi hnenah maw, amah dodaltu hnenah maw na va rel pang a si le, cu pa/nu hrangah thil pawi zet ah a cang thei. Cun, upat mi le uar mi pakhat khat thu khi zo hnenah ka rel ti ruat lem loin fak tuk le uar tukin na sim pang a si le, a rak ngaitu le theitu in na fak duh mi pa/nu cu an mitkem phah thei fawn. Curuangah, a tha bik cu “mi rel hmang lo” si hi a si. Hi lei (tongue) thunun thiam lo ih `ihnunzia thu hi Jeim. 3 khalah kimcang zetin kan hmu.\n“Supaw thei ” ti mi hin hitawkah zu in le zu ri lo dingih supawk thei hi a sim duh bik mi a si. Zu in le zu rit hi nunau hrangah mualphonak bik le mawi lonak bik pakhat a sive ti a fiang. Hitawkih supawk ti mi ah sungkaw hrang, mai hrang le mai hna`uannak hrang tiangih tangka hman supawk thiam khal a tel. Ziangkimih supawk `ulzia 1Kor. 10:23-11:1 khalah kan hmu.\n“Ziangkim ah rinum” si hi Khristian nunau pitling le nun mawi nei si thei dingah a thupi tuk mi a si. A te bikin a tum bik tiang, ziangkim ih rinum tul thu hitawk ah kan hmu. Sumpai thu ah siseh, hna`uan thu ah siseh, pakhat le pakhat parah siseh, mi rinum lo cu hapi nget vek a si. Hapi nget cun thluakbu tiang mi a ti na ter thei, mi rinum lo khalin sungkhat unau, rualpi, khawpi, phunhnam le pawlpi tiangin a ti na ter thei, a ti mualpho ter thei. Pasal parih nunau rinum lo fangfang tla cu thufim ih kan hmuh bangin a pasal hrangah ningzahnak thlentu “ruh sungih nget” tluk a si (Thuf. 12:4). Dr. NTK nganmi lak tawi\non April 27, 2009 at 5:06 am\nNu nau mawi nak hi leng lam hnakin sunglam hi asi ih cui mawi nak cu a voi dah lo. Cu mi cu Nua nau mawi nak lawng hman si lo in Mipa ih mawi nak tla asi.


Thawngtha Tuk: US Um Mi Cu A Nuam Ko Lai Hih, Stimulus Checks $1,400 Na Ngah Than Lai – Chuncha News\n$1,400 Covid-19 Harsa Bawmnak Paisa (Stimulus Checks): Ziangtikah Na Ngah Ding?: February 1 ah President Joe Biden, V.P Kamala Harris leh GOP Senator 10 pawl in reizet sung White House ah coronavirus harsa bawmnak paisa thu leh bawmnak dangdang pek ding thu thawn pehparaw in thurelkhawmnak an nei. An tongawknak ah an mai lam ciar ih duh dan an sim aw nan Democrats daan tuahtu pawl cun President Biden ih rak tumtahcia mi pawl an lungkim pi sawn ding ti ih zum a si.\nPresident Biden ih duhdan le GOP senator pawl ih duhdan cu hitivek in an si: President Biden • 1.9 trillion budgets • Minung pakhat ah $1,400 ciar / kumkhat ah $75,000 ai mal ngah tu si ding (a liamcia ah Donald Trump le Democrat pawl lungkim tlang nak in $2,000 pek tum asinan, Senate Republican pawl ih khamnak ruangah $600 ciar pek a si. Tu tum ih $1,400 hi, cumi $600 thawn kom in, $2,000 kimter ding ih tumtahnak neih ih tuah mi a si).\nKum 16 ai tam si ih, nu le pa ring ih um mi (dependents) pawl tla pek ding, college tlawng ta pawl tla tel • Unemployment benefit zarhkhat ah $400 • Food stamp bawmnak paisa 15% ṭhan ding, WIC bawmnak ah $3 billion bet • Hnatuan man nazi pakhat ah amalbik $15 ah ṭhan • Nauhak tax credit kumkhat hrang kum 6 tang in $3,600 ngah ding, kum 6-17 in $3,000 ngah ding, GOP Senators • 600 billion budgets • Minung pakhat ah $1000 ciar / kumkhat ah $40,000 ai mal ngah tu si ding / kop aw ih tax file a sile kumkhat ngahzat zate kom mi $80,000 ai mal si ding / family sile $100,000 ai mal\n• Nauhak le nu le pa ring in um pawl cu $500 ciar • Unemployment benefit zarhkhat ah $300 • Food stamp leh WIC bawmnak thu ah President Biden thawn lungrual • Hnatuan man nazi pakhat amalbik ngahzat ding zat a kel a si ding $7.25 Bawmnak pek ding thu thawn pehparaw in an rel lai mi thulu dang pawl cu: • Coronavirus sii thu • Small business neitu pawl bawmnak ding thu • Tlawng inn pawl himte’n ongsal thei dan ding thu • Thinlung harhdamnak lam (mental health services) leh • Nauhak bawmnak (Child Care) ṭhan bet ding thu pawl tla an si. Sources: CNN, KGW8\nPresident Trump nih a sihni pawl cu keimah tein tazacuainak ah ka kal ko lai tiah a ti hna ruangah


Sualnak Neilo Minung 16 Thatnak Ih Tel Ralkap Cu Sui Le Ngun Thawn Ralkap Sakhan Ihsin A Tlansuak Ih Mipi In An Rak Kai – Meifar\nSualnak Neilo Minung 16 Thatnak Ih Tel Ralkap Cu Sui Le Ngun Thawn Ralkap Sakhan Ihsin A Tlansuak Ih Mipi In An Rak Kai\nSagaing, Kani khua ih umhmun khuar ralkap pakhat cu sui le ngun thawn a tlansuak ih July 16 zanah mipi kilhimtu pawlin an rak kai.\nKani khua ih mipi kilhimtu in “Khuasung mi pawlin ralkap pakhat a tlan ti in sim thei ih lamzin ah kan rak kai ngah. Kan check ih 44th Division ih ralkap ṭuanlai a si ti kan thei, a taksa parah sui le ngun, sumpai pawl thawn kan kai. Sui faute 12, suiṭhi 2 le suihnakhaih 1 thawn kan kai” a ti.\nKan dungah ralkap in Kani khuami, sualnak neilo minung 16 an kai ih an vuak, an vel ciamco hnuah an kap that ih an hlawn thilri pawl an laksak thluh. Cutawk ah a telve tin khuasung mipi pawlin an rel nan ralkap in “Ka telve lo” a ti.\nAn kaihmi ralkap in “No. 1/2019 ah traning kai in ralkap ah ka lut, tu’ahcun 44th Division ah ka um. Hmunhnih ah kan ṭhenaw ih Kani khua le Mingin khua ah umhmun kan khuar, sualnak neilo khuasung mipi pawl kai ih an that caan aum.\nKei cu hmainor tu, hmailam ih um ka si. July 9 sun ah sualnak neilo khuasung minung 16 an thatnak ah ka telve lo. An kah thatnak meithal awn cu ka thei” a ti. Kani ramsung ah ralkap pawl an sual zet ih an duhduh in khausung mipi cu an vuak that ṭheu, an hlawn thilri pawl khal an laksak.\nAn kaihmi ralkap in “September 2020 ihsin hmainor in ka fehsuak ih inn khal ka tlung hrih lo. Ka innsang pawl thawn thindaiten umtlang ka duh ruangah ralkap ihsin ka tlan.\nSualnak neilo khuasung mipi pawl an that le that lo thuhla cu ralbawi ih thu pek a si, kei cu sualnak neilo mipi pawl that hi ka duh lo, ka tuah duh lo. Nitinten ka hmu ringring ruangah ka hmu thei nawn lo ih ralkap ihsin ka tlan” a ti.\nKani mipi kilhimtu pawlin ṭhaten hmunhimnak ah an ret lai ih an khua ih tlung a duh thu a rel ruangah tlung an siang ding thu khal an sim.\nChristian 100 Lenglo Cu Buddhism Ah An Lut\nPathein Khua Ih Mibawmtu Pawlkom “Inn Ih Mithi Pawl Kan Thiarsuak Thei Nawn Lo Ding” An Ti


Timothy Thian Nun Thang le C.T. - Chinland Today Media\nJanuary 4, 2009 4:55 am·0 comments\nTT: Ka Hmin cu “Thian Nun Thang” a si. Pathian hna ka tuan hnu-ah “Timothy” ti kan bet. “Timothy Thian Nun Thang (Thiante)” ka si. Cinmual Veng, Falam ah ka suak. Kan semsuahnak khua cu “Khuangli” a si. Ka Pa cu Pu Tuan Sum a siih, ka nu cu Pi No Hlei Tlem (Thi zo) a si. Ka suahpi Unau 5 kan si nan in thih san thluh zo, nautabik ka si. Tu-ih, Ka Nu – Phun Kip Thluai a siih, Unau 9 kan si.